O‘zLiDeP депутати қувалик фуқароларнинг мурожаатини ҳал қилди | O'zLiDeP\nO‘zLiDeP Қува туман кенгашига “Қува” маҳалла фуқаролар йиғинида яшовчи бир гуруҳ фуқаролардан мурожаат келиб тушди. Унда маҳалладаги ички йўлнинг абгор ҳолати, ёзда чанг, ёғингарчилик кунлари лой ва балчиққа айланиши, бу эса аҳоли айниқса, ўқувчиларни қийнаётгани таъкидланган.\nМурожаат асосида партия туман кенгаши вакиллари ва O‘zLiDeP депутатлик гуруҳи аъзоси М.Сайфидиновлар маҳаллага бориб, вазиятни ўрганди, аҳоли билан суҳбатлашиб, шикоятнинг ўринли эканини аниқлади. Эътиборлиси, шу куннинг ўзида ушбу масала юзасидан тегишли ташкилотларга депутатлик сўрови чиқарилди. Орадан ҳеч қанча вақт ўтмай маҳалладаги “Фахрийлар” ва “Ҳувайдо” кўчаларига асфальт ётқизилди. Муаммо ҳалми ҳал, эътироз йўқми йўқ, аҳоли хурсандми, хурсанд!\n“Бугун жойларда тўпланиб қолган муаммолар кўп. Оддий одамларни қийнаб келаётган муаммоларни бартараф этишда эса депутатлар фаол ва ташаббускор бўлиши керак. Чунки халқ бизга ишонч билдирган. Демак ана шу ишончни оқлаш зарур. Мени доим “сайловчиларимга қандай фойдам тегди”, деган савол қийнайди. Тўғри, ваколатимиз доирасида кўплаб амалий ишлар қиляпмиз, лекин бу ҳаракатимиздан сайловчиларнинг кўнгли тўляптимикин? Бу саволни бугун барча депутатлар ўзига бериши керак, назаримда”, – дейди М.Сайфидинов.


ЕЧЛда ностальгия. Роналду – «Аякс»нинг навбатдаги қурбони\nСпорт 10:20 / 17.04.2019 19552\n«Аякс» яна бир сенсация қайд этди. Ёш нидерландлар «Реал» ортидан «Ювентус»ни ҳам жавоб ўйинида мағлуб этиб (2:1), Чемпионлар лигасидаги юришини давом эттирди.\n«Ювентус» (Италия) – «Аякс» (Нидерландия) – 1:2 (1:1)\nГоллар: Криштиану Роналду, 28 (1:0). ван де Бек, 34 (1:1). де Лигт, 67 (1:2).\n«Ювентус»: Шченсни, Де Шильо (Жоау Канселу, 64), Ругани, Бонуччи, Сандро, Пьянич, Матюиди, Эмре Жан, Криштиану Роналду, Дибала (Кин, 46), Бернардески (Бентанкур, 80).\n«Аякс»: Онана, Фелтман, де Лигт, Блинд, Мазравий (Синкгравен, 11. Магальян, 82), ван де Бек, Шоне, де Йонг, Нерес, Тадич, Зиёш (Ҳунтелаар, 88).\nОгоҳлантиришлар: Эмре Жан, 69. Криштиану Роналду, 90+3.\nҲакам: Тюрпен (Франция).\n16 апрель. Турин. «Ювентус» стадиони.\nБиринчи ўйин – 1:1.\nАмстердамлик кекса синьора\n«Аякс» мавсумдаги энг муҳим ва энг мураккаб ўйинларидан бирига юмор билан тайёрланди. Чемпионлар лигаси чорак финалидаги жавоб учрашувини «Аякс» расмий сайтида кекса синьора анонс қилди. «Аякс» мухлиси бўлган 80 ёшли хоним ўз клуби муваффақиятларига ишонч билдирди. «Мен Френки де Йонгга ишонаман», - деди Соня исмли амстердамлик кекса ёшли хоним.\nКейинги кунларда амстердамликларнинг 21 ёшли етакчиси Туриндаги ўйинда майдонга тушиш-тушмаслигини ҳамма муҳокама қилди. Де Йонг шанба куни ички чемпионат доирасида «Эксельсиор»га қарши ўйинда белидан жароҳат олган ва ўйин бошланишига бир соат қолгунича у сафга қайтганини ҳеч ким билмасди. Фақат мураббийлар таркибларни эълон қилганида ёш организм ўзини кўрсатгани, Френки бошланғич таркибда ҳаракатланишга тайёрлиги маълум бўлди. Биринчи ўйинда дуранг натижага эришилишида катта иш қилган «Аякс» етакчиси бундай ўйинни ўтказиб юбориши мумкин эмасди. «Юве» эса ўйин олдидан жиддий йўқотишга учради - жамоанинг асосий ҳужумчиларидан бири Марио Манжукич шамоллаб қолди ва майдонга чиқа олмайдиган бўлди. Массимилиано Аллегри Дибалани майдонга ташлашга қарор қилди - жамоа сардори боғичи билан.\n«Аякс» барибир йўқотишдан қутулиб қололмади. Итальянлар чап қанотдан ҳужум уюштириб, тўпни дарҳол ўнг қанотга узатишганида бу тўп учун Дибала билан курашда муваффақиятсиз ҳаракат қилган Мазравий жиддий жароҳат олди ва 11-дақиқадаёқ ўз ўрнини Синкгравенга бўшатиб беришга мажбур бўлди.\nРоналдуда яна гол\n«Юве» тезкор гол урди. Буни яна Роналду қилди ва яна тўпни биринчи ўйинда бўлгани каби бош билан дарвозага йўллади. Португалиялик ҳужумчи «Аякс»нинг барча футболчилари кўзини шамғалат қилиб, Онанани ҳам доғда қолдирди. Бу вазиятда кўпчилик футбол мухлислари ҳужум вақтида туринликлар томонидан қоида бузилганини иддао қила бошлашди, аммо ҳакам видеотакрорни кўриб чиқиб, голни ҳисобга олди. Ҳақиқатан ҳам бу вазиятда «Аякс» ҳимоячилари ўзаро тўқнашиб кетганди.\n«Аякс» устози Эрик тен Ҳааг хафалигини ичига ютиб, Криштиануни навбатдаги голи билан табриклади. У кўп вақт хафа бўлиб турмади - 5 дақиқа ўтиб ван де Бек рақиб ҳимоясидаги палапартишликдан фойдаланиб ҳисобни тенглаштирди.\nБу вазиятда ҳам франциялик арбитр Клеман Тюрпан видеотакрорга мурожаат қилди ва бу сафар ҳам гол ҳаққоний урилганини тасдиқлади. Бу ўйинда VAR ишлатилганининг ягона фойдаси бу футбол спектаклининг янада узоқроқ давом этишига сабаб бўлгани бўлди - ҳакам ўйинга 5 дақиқа қўшиб берди.\nЎйин янада узоқроқ давом этишини истаган яна бир инсон туринликлар дарвозабони Шченсни эди. Иккинчи бўлимда «Юве» мудофааси сочилиб кетди, дарвозабон эса мўъжизалар кўрсатишга мажбур бўлди. У гоҳ Зиёшнинг кучли зарбасини тўсиб қолар, гоҳ ван де Бекнинг дарвоза «тўққизлиги»га кетаётган зарбасини бартараф этарди.\nАллегрининг ҳужумдаги режалари ўзгариб кетди\nШченснининг «Юве»ни қутқариб қолиш йўлидаги ҳаракатлари зое кетди. Меҳмонларнинг яна бир ҳужуми бурчак зарбаси билан якунланди. Бу вазиятда рақиб жарима майдонида ҳаммадан баланд сакраган 19 ёшли сардор Маттейс де Лигт бош билан аниқ зарба йўллаб, ҳеч кимда шубҳа туғдирмайдиган гол муаллифи бўлди.\n«Кекса синьора»нинг ҳужумдаги режалари чиппакка чиқди. Аллегри танаффусда ғалати қарор қабул қилди ва Дибалани ўйиндан олиб, 19 ёшли Мойзе Кинга ишонч билдирди (ўйиндан кейинги матбуот анжуманида у бу қарорини аргентиналик ҳужумчида кичик жароҳат юзага келгани билан изоҳлади). Аммо туринликларнинг ёш форварди Роналду ва Бернардески билан ўйнаб кета олмади. «Юве»нинг танаффусдан кейинги ўйини шунчаки иложсизликнинг ўзгинасига айланди, де Йонг эса майдон марказида яккаҳокимлик ўрнатди.\nИккинчи голдан кейин ҳам «Аякс» ҳимояга ётмади - ҳолбуки энди «Ювентус»га иккита гол керак, амстердамликларни эса дуранг натижа ҳам қониқтирарди. Аммо тен Ҳааг шогирдлари рақиб майдонида босим уюштирар, тўпни эгаллаб олгач эса зарба беришга шошилмасдан, рақиб ҳудудига бир-бирига аниқ паслар узатиб «вақтни ўлдирар», ҳам рақибни чарчатарди. Ўйин якунланиб боргани сари эса меҳмонлар учинчи голни уришга уринишди ва вазиятлардан бири тўп дарвоза тўрига бориб тушиши билан якунланди. Аммо қанот ҳаками Зиёш бу вазиятда офсайдда қолган деб топди. Аммо «Ювентус» икки гол тугул бир гол уролмади. На Роналду, на унинг шериклари ва на видеоҳакамга эътирозлар «Аякс»га сенсация яратишга халақит қилолди. Ёш футболчилар охири йўқ паслар билан «Юве» ҳимоячиларининг бошини айлантириб ташлашди.\nЕЧЛ тарихида энг яхши тўпурар сифатидаги ўрнини мустаҳкамлаган Роналду иккинчи голни уролмади, «Юве» унинг даражасига етолмади, жамоадошлари унга тўп етказиб бера олишмади, унинг ўзи ўйинга қўшиб берилган дақиқаларда фол ишлатиб, сариқ карточка олди. 16 апрель оқшоми унинг фаолиятидаги энг ёмон оқшомлардан бирига айланди. У қаторасига тўртинчи бор ЕЧЛни ололмайди. Мухлислар финалда Месси ва Роналду қарама-қаршилигига гувоҳ бўлишдан мосуво бўлди. Роналду эртага ҳам, индинга ҳам, кейинги мавсумда ҳам, бир асрдан кейин ҳам буюк футболчилигича қолади, аммо у бу оқшом ЕЧЛни тарк этди.\nБу оқшомда мухлислар ҳақиқий футбол гувоҳи бўлишди. Бу футболда номлар ҳеч нарсани англатмайди. «Аякс»да катта юлдузлар йўқ, аммо бу болалар роҳат олиш учун тўп суришади. Ёзда бу жамоа талон-торож бўлиб кетиши мумкин, аммо улар бугун роҳатланиб футбол ўйнашади.\nАяксид ҳаммани ўтган асрнинг 90-йилларига қайтарди. Бу жамоани энди ҳамма яхши кўриб қолди. Бу жамоа босим нелигини билмайди. «Манчестер Сити», «Тоттенҳэм», «Барселона» ёки «Ливерпуль» рақиб бўладими, бу болаларга фарқи йўқ.\nХабиб Нурмагомедов фаолиятини якунлагач ким бўлмоқчилигини айтди\nСаудия Арабистонига ҳужумлар Эрон жанубидан амалга оширилган – CBS News\nЧемпионлар лигаси дуранглар билан бошланди. «Интер» ўз уйида «Славия»ни юта олмади, «Зенит» Францияда 1 очко олди\nБаҳодир Жалолов ва Дилшодбек Рўзметов ҳам чорак финалга чиқди\n23:40 / 17.09.2019 4031\nТожикистон чегарадаги отишма юзасидан Қирғизистонга норозилик билдирди\n23:22 / 17.09.2019 2509


Ютуқлари зиёда маскан\n“Эллик йилда эл янги”, деган нақл бор. Мен 40 йил муқаддам Сайрам туманидаги Алишер Навоий номли мактабда таълим олганман. Устозларимиздан Фароғат Эминқулова, Абдужаббор Аҳмедов, Дилбар Раупова, Озодбек Ҳайдаров, Каримқул Тошниёзов, Суннатулла Акромов ва бошқалар нафақага чиқишса, Аҳмадқул Бойтоев, Манзура Аъзамхонова, Абдумавлон Тошниёзов ва бошқалар дорилбақога рихлат қилишди. Аммо жамоанинг жўшқинлиги, таълим самарадорлигини оширишга интилиши сусаймаган. Аксинча, янгиланиш даврида замона руҳига монанд иштиёқ билан ишлаш барча устозларда кўриниб турибди.\n– Умр бўйи билимини чуқурлаштириб бориш – ҳар бир муаллимнинг вазифаси, – дейди мактаб директори Неъматжон Отаниёзов. – Жамоамиз аъзолари имкони борича билим олиб, уни амалда қўллашга интилишмоқда. Турли машғулотлар, курслар, мустақил тайёргарлик самарасини бермоқда. Ўқитувчилар ҳар бир дарсини рисоладагидек ўтмоқда.\nНеъматжон Отаниёзовнинг мазкур даргоҳни бошқараётганига кўп вақт бўлмади. Аммо шу қисқа давр мобайнида фанлардан тўгараклар ташкил этилди, бирор шанба куни йўқки, мактаб биноси бўшаб қолса. Янгиланган таълим мазмуни курсларида ўқиганлар қатори кенгайди. Физик Музаффар Баротов, химик Нодира Абдуқаюмова ва бошқаларнинг иш тажрибаси мамлакатимиз миқёсида оммалаштирилди. Ҳадемай мактабларда баъзи фанлардан инглиз тилида таълим берилади. Устозлар янги довон – жаҳон тилини ўзлаштиришда ҳам муваффақият қозонишмоқда. Шавкат Эшимов, Абдували Салимсоқов, Шоҳсанам Усмонова каби инглиз тили муаллимлари эса даражали ўқишда билимларини оширмоқдалар. Мунира Аҳмадниёзова I даражали уч ойлик курсга йўлланди.\nСамарали иши билан туманга, вилоятга, мамлакатимизга танилаётган устозлар ҳам кўп. Моҳир филолог, давлат тилини тарғиб этишда катта хизмат қилаётган Айнагул Ашурбекова КИО олимпиадасида бронза медаль соҳибаси бўлди ва унинг иш тажрибаси республика миқёсида оммалашди. Бошланғич синфлар муаллими Шомурод Имомов ҳамда рус тили муаллимаси Мунира Эшметова “Білім шыңы, ғылым сыры” журнали ташкил этган танловда ғолиб бўлдилар. Қозоқ тили мутахассисларидан яна бири, Ақмарал Амантаева республика семинарида маърузаси билан иштирок этди. Умуман олганда, 136 муаллим ишлаётган мактабда жорий йилда олий тоифали устозлар сони 12 нафарга етди.\nМактаб фаолиятида ўқитувчи, ўқувчи ва ота-оналарнинг умумий мақсад йўлида бирикиб, фаолият юритиши яхши йўлга қўйилган. “Мактабга йўл” акцияси, “Саломатлик” фестивали, спорт турнирларида ота-оналар, албатта қатнашади. Бу ишларни ташкил этишда катта ўқитувчилар Абдували Нишонбоев, Эрпўлат Мўминов ва бошқалар фаол.\nЎқувчилар ҳам барча дарсдан ташқари тадбирларда маҳоратини намойиш этишмоқда. Улар “НиК” ўқув маркази ўтказаётган олимпиадаларда ўндан ортиқ таълим грантларини олишга муваффақ бўлдилар. Halanda олимпиадасида қатнашган 26 ўқувчининг деярли барчаси биринчи, иккинчи, учинчи даражали дипломларга эга бўлдилар. 51 ўқувчи турли интернет олимпиадаларда билимини синаб кўрди ва юқори натижаларга эришди.\nВа албатта, катта ютуқларга эришган, Шавкат Эшимов инглиз тилидан таълим берган, Шаҳло Эргешова ва Минора Усмонтоеванинг тарбиясини олган, қобил фарзанд, тиришқоқ ўқувчи, мактабнинг фахри Отабек Султонқулов ҳақида икки оғиз айтиб ўтиш лозим. У бир йил давомида FLEX дастури асосида хорижда таълим олгач, «Олтин белги»га лойиқлигини исботлади ва Алмати Статистика академиясига ўқишга кирди.\nЖамоа нафақат касбий, балки ижтимоий билимини ҳам кенгайтириб бормоқда. Бугунги кунда унда “Жанубий Қозоғистон”нинг 100 нафардан зиёд обуначилари бор. Айни вақтда “Егемен Қазақстан”, “Оңтүстік Қазақстан”, “Южный Казахстан”, уч тилдаги туман газеталари ҳам мунтазам ўқилади. Сиёсий жиҳатдан мукаммал билимга эга устоз эса ҳар қандай баҳсда мағлуб бўлмаслиги маълум.\n– Албатта, муаммоларимиз ҳам йўқ эмас, – дейди мактаб раҳбари. – Аҳолининг ўсиш суръатлари юқори. 28 синф хонаси бўлгани ҳолда, жами 46 синф таълим олмоқда. Йил сайин 2-3 синф қўшилса, тез орада яна уч сменали таълим муаммоси кўндаланг бўлади. Бунга тайёрланишимиз зарур. Иситиш тизимини мукаммаллаштирмоқдамиз. Ота-оналар ташаббуси билан “Энг яхши совға – китоб”, “Мактабга ёрдам бер” каби тадбирларга тайёргарлик давом этмоқда.\nМактаб – аҳоли манзилининг ойнаси. Чунки, у ерда миллатнинг келажаги тарбияланади. Ўйлаймизки, халқимизга хизмат этаётган, кўплаб қобилиятларни тарбиялаган А. Навоий номли умумий ўрта мактабдан дунёга таниқли яна кўплаб шогирдлар чиқади.\nАбдумалик САРМОНОВ, 2017-10-30, 19:03 232


ТераТавсиф: Xiaomi Mi Note 10 Lite (3-қисм) - Terabayt.Uz\nТераТавсиф: Xiaomi Mi Note 10 Lite (3-қисм)\nXiaomi Mi Note 10 Lite'га бағишланган тавсифимиз давом этади. ТераТавсифнинг олдинги қисмлари билан бу ерда танишишингиз мумкин, қуйида эса смартфон дисплейи, аккумулятор автономлиги ва карнай устида ўтказилган синовлар натижаларига эътибор қаратамиз.\nЯхши сифатли AMOLED дисплей\nMi Note 10 Lite ва Note 10 бир хил экранга эга. Қурилмаларга 6,47 дюйм FullHD+ AMOLED панель қўйилган. Томонлар нисбати 19.5:9. Пиксел зичлиги 398 пиксел/дюймга тенг. Қайрилма ҳошиялар ва «U» шаклидаги тирқиш ҳам Mi Note10'дан кўчирилган.\nЭкран ёруғлиги устида ўтказилган синовларда қаҳрамонимиз ўз рақиблари билан деярли бир хил даражадаги яхши натижани кўрсатди. Lite экрани ёруғлиги «Ручной» режимда 424 нитга, Мослашувчан режимда эса деярли 600 нитга тенг бўлади. Бу, албатта, флагманларга хос кўрсаткич эмас, лекин қабул қилса бўладиган натижа.\nДисплей синови 100% ёруғлик\nҚора, кадета/м² Оқ, кадета/м² Контраст нисбати\nXiaomi Mi Note 10 Lite (макс. авто.) 0 596 ∞\nXiaomi Mi 10 5G (макс. авто.) 0 854 ∞\nXiaomi Mi Note 10 (макс. авто.) 0 597 ∞\nSony Xperia 10 II (макс. авто.) 0 520 ∞\nXiaomi Redmi K30 (макс. авто.) 0.527 714 1355:1\nSamsung Galaxy A71 (макс. авто.) 0 515 ∞\nMotorola Moto G8 Power (макс. авто.) 0.53 741 1398:1\nXiaomi Redmi Not 9 Pro 0.355 456 1285:1\nРангларнинг кўрсатилишини уч хил усулдан бирида амалга ошириш мумкин. Автоматик режим компания томонидан олдиндан созланган бўлади. Тўйинган ва Стандарт режимлар ҳам бор.\nАвтоматик режимда ранглар атроф ёруғлиги ва сиз экранда томоша қилаётган контентга қараб мослашади (лекин бу мослашиш унчалик ҳам сезилмайди). Бу режим ёқилганда анчайин совуқ оқ ранглар ҳосил қилинади ва deltaE кўрсаткичи 10 га тенг экани қайд қилинди. DCI-P3 синовида эса ўртача — 4.1 натижа олинди.\nТўйинган режими ранглар палитрасини кенгайтириб, тўйинганлик даражасини оширади. Бироқ DCI-P3 синови натижаларига кўра, бу режимда ҳам ранглар ўртасидаги deltaE фарқи Автоматик режимдаги билан бир хил. Стандарт режимда эса sRGB палитрасидаги ранглар энг тўғри акс эттирилади. Бу режим билан ўртача 1.5 deltaE даражасини қайд этдик.\nMi Note 10 Lite экрани HDR10'ни қўллаб-қувватлайди. YouTube'да HDR'ли видеоларни томоша қилиш мумкин.\nMi Note 10 Lite 5,260 мА/соат сиғимга эга аккумуляторда ишлайди; унинг «ака»си ҳам айни сиғимга эга. Ҳозирда кўп смартфонлар 5,000 мАс сиғимга эга эмас. Масалан, Galaxy A71 4,500 мАс, realme 6 Pro эса 4,300 мАс сиғимга эга. Ўтказилган аккумулятор синовларида қаҳрамонимиз аъло натижа қайд этди. Қурилма билан 21 соат давомида тўхтамасдан видео томоша қилиш мумкин. Wi-Fi билан интернетдан фойдаланилганда 12 соат 45 дақиқалик автономлик қайд қилинди. Овозли қўнғироқларда эса «енгил» қаҳрамонимиз 36:31 соатлик натижани кўрсатди. Шундай қилиб, Xiaomi Mi Note 10 Lite смартфони 117 соат автономликка эга экан. Қиёс учун, Galaxy A71 102 соат, realme 6 Pro эса 107 соатлик кўрсаткичга эга.\nҚадоқдаги 30 ваттлик қувватлагич смартфонни 1 соат 14 дақиқада тўлиқ зарядлайди. Аккумулятор анча катта эканини инобатга олсак, бу яхши натижа. Ярим соатда 53% заряд йиғилади.\nMi Note 10 Lite ҳам, Mi Note 10 ҳам симсиз қувватланиш хусусиятига эга эмас.\nКарнай (динамик) синови\nҚаҳрамонимизга пастки томонга битта карнай қўйилган. Бу ҳам Mi Note 10'даги билан бир хил динамик.\nОвоз баландлиги синовларида бизнинг модель Ўртача натижа қайд этди. Динамик унчалик баланд овоз чиқара олмас экан. Таққослаш учун айтиш мумкинки, Xperia 10 II ва Galaxy A71'лар ҳам худди шундай кўрсаткичга эга.\nОвоз сифати борасида Mi Note 10 Lite анчайин яхши. Вокаллар тиниқ чиқади. Xperia 10 II бу борада умуман яхши эмас, Galaxy A71 бўлса бассга эга эмасдек гўё. Умуман олганда, Xiaomi бу қурилмасига битта ва яхши карнай қўйган: «битта бўлсин — яхши бўлсин», деган экан-да.\nЎҚИНГ: ТераТавсиф: Xiaomi Redmi Note 9 Pro (3-қисм)


hidoyat.uz – “Мовароуннаҳр” нашриётининг сайти - Ҳикматлар\nАнас ибн Молик ривоят қилади. Пайғамбаримиз (алайҳиссалом) кексаларни улуғлаш ҳақида марҳамат қилдилар: "Ёш йигит кекса кишини ёши улуғлиги учун ҳурмат қилса, Аллоҳ таоло уни ҳам кексайганида ҳурмат қилинадиган инсонлар қаторига қўяди" (Имом Термизий ривояти).\nИнсон ҳаёти мевали дарахтга қиёс этилади. Чунки дарахт бир мавсумнинг ўзида куртаклар тугади, гуллайди, кўпдан-кўп мевалар қилади. Кексалик эса худди мевалари пишган боққа ўхшайди.\n1789 марта ўқилган.


Газета СБХ / 2014 год / № 29 / Тадбиркорликка кўмак\nПрезидентимиз Ислом Каримовнинг ташаббуси билан 2004 йил 7 июлда ташкил этилган Ўзбекистон Республикаси Савдо-саноат палатаси иқтисодиётимиз реал секторида кичик бизнес ва хусусий тадбиркорлик ўрнини мустаҳкамлашга муносиб ҳисса қўшмоқда.\nПалата фаолиятининг дастлабки йилида 210 тадбиркорни ўз сафида бирлаштирган бўлса, бугун уларнинг сони 25 мингдан ошди. Улар орасида нафақат кичик бизнес ва хусусий тадбиркорлик вакиллари, балки йирик компаниялар, банк ва суғурта институтлари, лизинг берувчилар ҳам бор.\nКорхоналарга замонавий мини-технология ва ускуналар топиш ҳамда харид қилишга кўмаклашиш Савдо-саноат палатаси фаолиятидаги муҳим йўналишдир. Шу мақсадда мамлакатимиз тадбиркорларининг хорижга сафарлари ташкил этилмоқда, улар халқаро кўргазма ва бизнес учрашувларда, шунингдек, мамлакатимизда ўтказилаётган кўргазмаларда фаол иштирок этмоқда.\nСавдо-саноат палатаси хорижий давлатлар савдо-саноат палаталари, тадбиркорлар бирлашмалари билан ўзаро манфаатли ҳамкорликни кенгайтиришга алоҳида эътибор қаратмоқда. Тадбиркорлик фаолиятининг турли йўналишлари бўйича амалга оширилаётган қўшма лойиҳалар бундай ҳамкорликка ёрқин мисол бўла олади. Масалан, Палата ҳузурида фаолият кўрсатаётган Экспертиза ва соф ишлаб чиқариш марказида тадбиркорлар ISO 9000, ISO 14000, «Кайдзен» халқаро стандартлари асосида ўқитилмоқда. Германиянинг GIZ халқаро ҳамкорлик жамияти, Федерал иқтисодиёт ва технологиялар вазирлиги билан ҳамкорликда Бошқарув кадрларини тайёрлаш дастури ҳаётга татбиқ этилмоқда. Ушбу дастур ўзбекистонлик уч юз нафардан зиёд менежерга Германияда малака ошириш имконини берди. Бундан ташқари, Швейцариянинг «Bernina AG» лойиҳаси ҳам мамлакатимизда хотин-қизлар учун ўқув марказини ташкил этишга ёрдам берди.\nСавдо-саноат палатаси томонидан юртимиз ишбилармонларининг чет эллик шериклар билан ҳамкорлигини кенгайтириш бўйича амалга оширилаётган чора-тадбирлар мамлакатимиз тадбиркорларига экспортга маҳсулот етказиб бериш ҳажмини кенгайтириш имконини бермоқда. 2004 йилда палата 10 корхонага ёрдам кўрсатган бўлса, 2013 йил якунлари бўйича мамлакатимизнинг 98 корхонаси Савдо-саноат палатаси кўмагида қиймати 76 млн долларлик маҳсулотларни экспорт қилди.\n2013 йил якунларига кўра, Савдо-саноат палатаси 304 мингдан зиёд тадбиркорлик субъектига хизмат кўрсатган бўлса, 2004 йилда бу кўрсаткич 27 мингтани ташкил этган.\nСавдо-саноат палатаси тадбиркорларнинг ҳуқуқлари ва қонуний манфаатларини ҳимоя қилишга алоҳида эътибор бермоқда. Палата фаолиятининг дастлабки йилиданоқ хўжалик судларида бизнес манфаатларини ҳимоя қилиб келмоқда. 2004 йилда палата томонидан 37 даъво аризаси тақдим этилган бўлса, 2013 йилда бу кўрсаткич 33 мингдан ошди. Жорий йилда Палата ҳузурида ташкил этилган Тадбиркорлик субъектларини текширишни мониторинг қилиш маркази тадбиркорлар ҳуқуқларини ҳимоя қилишни такомиллаштириш борасидаги навбатдаги қадам бўлди. Марказ назорат органлари томонидан ўтказилаётган текширишларнинг 50 фоиздан ортиғини мониторинг қилиб бормоқда.\nСавдо-саноат палатаси мутахассисларининг таъкидлашича, 2007 йилда палата ҳузурида ҳакамлик судлари ва уларнинг ҳудудий бўлимлари ташкил этилиши тадбиркорлар ҳуқуқ ва манфаатларини ҳимоя қилишнинг самарали механизмларидан бирига айланди. Бугун ишбилармонлар баҳсли масалаларни кўриб чиқиш борасида давлат судининг муқобил шаклидан самарали фойдаланмоқда. Негаки, ҳакамлик суди қарори ҳам фуқаролик ёки хўжалик суди қарори сингари ҳуқуқий кучга эга. 2013 йил якунларига кўра, ҳакамлик судлари томонидан 668 иш кўриб чиқилган.\nДавлатимиз раҳбарининг ташаббуси билан 1996 йилдан буён ўтказиб келинаётган «Ташаббус» республика кўрик-танловида кичик бизнес ва хусусий тадбиркорлик вакиллари эришаётган ютуқлар кенг намойиш этилмоқда. Анъанага кўра, Савдо-саноат палатаси томонидан ташкил этилаётган ушбу танлов мамлакатимиз «кичик иқтисодиёти» салоҳиятини намойиш этиш учун энг машҳур экспозиция майдонларидан бирига айланди. Тадбир ўтказилганидан буён унда 180 мингдан зиёд фермер, ҳунарманд ва тадбиркор иштирок этди.\nСавдо-саноат палатаси мамлакатимизда ишбилармонлик муҳитини янада яхшилаш ва тадбиркорларга реал вақт режимида турли хизматлар кўрсатиш жараёнини кучайтириш мақсадида тадбиркорлик субъектлари фаолиятига янги компьютер технологиялари ҳамда дастурий таъминотни жорий этмоқда. Палата ташкил этилган пайтдан бошлаб, ўзининг www.chamber.uz корпоратив сайтини ишга туширди ва ушбу сайт йилдан-йилга такомиллаштирилмоқда. Айни пайтда тадбиркорликнинг ҳар қандай субъекти сайтда тақдим этилган интерфаол хизматлардан реал вақт режимида фойдаланиши мумкин. Бу ерда «виртуал кўргазма», «савдо майдони», «ускуналар каталоги» модуллари ишлаб турибди, тадбиркорлар томонидан кўп бериладиган 150 дан ортиқ саволга батафсил жавоблар қайтарилган. Шунингдек, реал вақт режимида палата ҳуқуқшунослари билан мулоқот қилиб, улардан маслаҳат олиш имконияти ҳам мавжуд.\nБундан ташқари, Савдо-саноат палатаси Ягона интерактив давлат хизматлари порталида тадбиркорлик субъектларини давлат рўйхатига олиш механизмини жорий этишда ҳам бевосита иштирок этди. Яқин вақт ичида порталнинг тегишли бўлимларида Савдо-саноат палатасининг «SMS-to’lov» тўлов тизими, тадбиркорларга бизнесни ташкил қилиш, ривожлантириш ва ўз маҳсулотини экспорт қилиш бўйича жавоб топишга ёрдам берадиган «Businessinfo.uz» ахборот-маълумотхона портали, «Call-center» ахборот ёрдами, тадбиркорларга ҳуқуқий маслаҳат бериш каби интерактив хизматлар жорий этилади.\nСавдо-саноат палатаси «Келажакни биргаликда қурамиз» шиорига риоя этган ҳолда, бундан буён ҳам тадбиркорларни қўллаб-қувватлайди ва манфаатларини ҳимоя қилади. Палатанинг кичик бизнес ва хусусий тадбиркорлик корхоналари билан самарали ҳамкорлиги мамлакатимизда бизнес муҳитни янада яхшилаш, ички бозорни рақобатбардош маҳсулотлар билан тўлдириш, янги иш ўринларини ташкил этиш имконини беради.


Манзилингиз:Муслимаат»Бош саҳифа»Янгилик ва хабарлар»Насроний аёлнинг муслималарга мактуби\nBy Muslimaat on\t Avgust 16, 2015 Янгилик ва хабарлар\nНасроний аёлнинг муслималарга мактуби.\nАдолатсизликка асосланган «террорга қарши уруш» бошланганидан кейин мусулмон олами ҳар бир америкалик хонадонида энг кўп муҳокама этиладиган мавзуга айланди. Мен Ливанда юз берган хунрезлик, ажал ва вайронагарчиликларни кўриб турибман, лекин шу билан бирга, яна ниманидир, яъни сизларни кўриб турибман.\nМен назаримдаги ҳар бир аёл фарзанд кутаётганини ёки фарзандлари даврасида эканлигини пайқамасдан қололмайман. Мен бу аёллар анча камтар кийинган бўлса ҳам, уларнинг гўзаллиги, барибир, либоси остидан шуълаланиб турганини кўряпман. Аммо мен нафақат ташқи гўзалликни, балки ўзимдаги ғалати ҳиссиётни ҳис этяпман: бу ҳавас (ҳасад) ҳиссидир.\nМен сизларнинг қадриятингиз (ғурурингиз), нафосатингиз, камтарлигингиз, ва айниқса, бахтиёрлик шуълаланиб турган ташқи қиёфангиздан ҳайратланмай иложим йўқ. Ҳа, бу қизиқ туюлади, лекин менинг ҳаёлимга ҳаттоки доимий портлашлар ёмғири остида яшаётганингизга қарамасдан сизлар биздан кўра бахтиёрроқ кўринасизлар, чунки сизлар ҳануз табиий аёл ҳаёти билан яшамоқдасиз, яъни асрлар оша, олам яралгандан буён аёллар яшаб келган ҳаёт билан. Ғарбда ҳам аёллар шу ҳаёт тарзига 60-йилларгача амал қилиб яшашди; ўшанда биз ҳам душман бомбалари ёмғирига дучор бўлдик. Фақат бизнинг бошимизга хақиқий бомбалар эмас, балки маккор алдов ва ахлоқий емирилиш ёғилди.\nУлар бизларни – америкалик аёлларни – реактив самолётлар ёки танклардан эмас, балки Голливуддан ўққа тутишди. Улар сизларнинг мамлакатингиз инфрастуктурасини бомбалашни якунлагач, сизларни ҳам шундай «қурол»дан ўққа тутишни хоҳлашади. Мен сизларнинг бошингизга бу кун тушишини хоҳламайман. Сизлар ҳам худди биз каби хақоратланишни ҳис қиласизлар. Агар биз каби ушбу хуружнинг ҳалокатли таъсири натижасида кўп нарсасини йўқотганлар сўзига қулоқ тутсангиз, сизлар бу офатдан омон қолишингиз мумкин.\nЧунки Голливуднинг сизлар кўриб турган барча маҳсулоти тўлиғича ёлғон, воқеликни бузиб кўрсатиш, лўттибозликдан иборатдир. Улар тасодифий зинони зарарсиз кўнгилхушлик деб кўрсатадилар, чунки жамиятнинг ахлоқий қоидаларини яксон қилиб, сўнг унга ўзларини заҳарли программаларини узатишни орзу қиладилар.\nБиз, америкалик аёлларни бахтли ва мамнун, ўзларининг фохишаларникидек либоси билан фахрланувчи, оиламиз йўқлигидан хурсанд аёллар сифатида кўрсатувчи, шаҳвоний ҳирсни қўзғатувчи фильм ва клипплари билан улар сизларни алдамоқчи бўлишади. Бизнинг кўпчилигимиз бахтиёр эмасмиз, ишонинг менга.\nБизнинг ичимиздан миллионлаб аёллар тушкунликка қарши дорилар (антидепрессантлар) билан даволанишга мажбур, тунлари эса бизга муҳаббат изҳор қилиб, ўз ҳирсини қондиргач, бизни ташлаб кетган эркаклар туфайли йиғлашга маҳкумдир. Улар сизларнинг оилаларингни бузишни ва сизларни оз фарзандли бўлишга кўндиришни хоҳлашади. Бу мақсад йўлида улар никоҳни қулчилик шакли деб, оналикни тавқи-лаънат деб, камтар ва покиза аёлларни эса қолоқ деб кўрсатадилар. Улар Ҳаввони таъқиқланган мева билан алдаган иблисга ўхшаб кетадилар. Алдовга учманг!\nАёл сифатида, ўйлайманки, мени тушунаётган бўлсангиз керак. Чунки ўзга аёл қалбидаги кечинмаларни фақат аёлгина чинакамига тушуна олади. Биз хақиқатан ҳам ҳаммамиз бир хилмиз. Бизларнинг ирқимиз, динимиз ёки миллатимиз ҳеч қандай аҳамиятга эга эмас. Аёл қалби – ҳамма ерда бир хил. Биз севамиз. Бу – биз қила оладиган нарсаларнинг ичида энг яхши бажара оладиганимиздир. Биз оилаларимизни асраймиз, ўзимиз севадиган эркаклар учун осойишталик яратамиз ва уларга қувват берамиз. Бироқ биз, америкалик аёллар, агар иш жойига (карьерага), ўзимиз ёлғиз яшай оладиган ва ўз муҳаббатимизни хоҳлаган одамимизга тортиқ қила оладиган шахсий уйга эга бўлсак, энг бахтли бўла оламиз, деб ишончга қаттиқ алдандик.\nБу гуноҳ ҳеч қачон ювилиб кетмайди. У ҳамиша сизга хиёнат қилиш пайида бўлади. Хаттоки мен ўз номусимни қайтаришга ҳаракат қилган чоғимда ҳам, аввалда топталган номусим қиймати беқиёсдир. Биз ғарблик аёлларга, сизлар, мусулмон аёллари зулм чекмоқда, деб миямизни «тозалаб ташлашган». Лекин аслида, зулм қилинаётган аёллар – бизлармиз: ўзимизни камситувчи мода чўрилари, ўз вазни туфайли ақлдан озаётган, болаликни тарк эта олмаётган эркаклардан муҳаббат ўтинаётган аёллар – бизлармиз. Кўнглимиз тубида ўзимизнинг алданганимизни биламиз.\nБиз ғойибона тарзда сизларга ҳайрат ва ҳавас билан боқамиз, гарчанд баъзиларимиз буни тан олмасак ҳам. Илтимос, бизларга баланд назар билан қараманг ва бизга бундай ҳолат ёқимли, деб хаёл қилманг. Бу бизнинг хатойимиздир. Биз ёш пайтимизда кўпчилигимизнинг ҳимоя қиладиган оталаримиз бўлмаган, чунки бизнинг оилаларимиз бузилиб кетган эди. Бунинг сабабчилари кимлар эканини ҳаммамиз биламиз.\nЎзларингни аҳмоқ қилишларига йўл қўйманг, менинг опа-сингилларим! Сизларни ҳам биз каби йўлдан оздиришларига йўл қўйманг. Бокира ва покизалигингизча қолинг. Биз, насроний аёллар, аёл қанақа бўлиши кераклигини кўришимиз керак. Бизга ибрат бўлишингиз учун биз сизларга муҳтожмиз, чунки биз адашганлармиз. Ўз покизалигингизни асранг!\nДжоанна Френсис. Журналист (АҚШ)


17 июн: Ўринбой Усмоновнинг яқинлари унинг тақдиридан жиддий хавотирдалар - BBC O'zbek\n17 июн: Ўринбой Усмоновнинг яқинлари унинг тақдиридан жиддий хавотирдалар\nImage caption Ўринбой Усмонов 5 кундан буён Тожикистон шимолидаги қаттиқ тартибли ҳибсхонада сақланмоқда\nБеш кундирки ҳибсда қолаётган Би-би-си мухбири Ўринбой Усмоновнинг яқинлари унинг тақдиридан жиддий хавотир билдиришмоқда.\nЯқинларига кўра, ҳалиям уни кўришга муваффақ бўлишмаган.\nЖурналистнинг ҳимоячиси бугун ҳам ўзининг ичкарига киришига изн берилмаганини айтган.\nЎринбой Усмонов шу душанба куни Сўғдда ҳибсга олинганди.\nУни "Ҳизбут-Таҳрир" диний ташкилотига алоқадорликда гумон этмоқдалар.\nЖурналистнинг ҳибсга олинганидан буён Тожикистон шимолидаги қаттиқ тартибли ҳибсхонада сақланаётгани айтилади.\nЎринбой Усмоновнинг рафиқасига кўра, фақат олиб бораётган озиқ-овқатларини олиб қолишмоқда.\nАммо турмуш ўртоғининг тақдиридан буткул бехабарлар.\n" Мен терговчидан эрим билан кўришгани рухсат берасизми деб сўрадим, ялиндим. У эса " мани вақтим йўқ сизларга! Ман ҳеч нарсани ҳал қилмайман. Манда ҳам бошлиқ бор!" деб жеркиб берди. Мен эримнинг саломат эканлигини билишга ҳаққим бор, уни кўрсатинг дедим. У эса сансираган ҳолда " Сан КГБга дўқ қиладиган бўлдингми, ҳали?!" деди. Кейин адвокатга телефон қилиб, "буларни йиғиштир, бошимни оғритмасин, бўлмаса протокол қилиб уларни ҳам қамаб қўяман" , дебди".\nЎринбой Усмоновнинг рафиқаси\n"Қачон бормайлик, турли хил баҳоналар билан масъуллар бизга ҳеч тутқич беришмайди. Ҳар сафар борсак, терговчи қаёққадир кетган дейишади. Нега учрашишга изн берилмаётгани сабабини айтишмайди," дейди Малоҳат Абдуазимова биз билан суҳбатда.\nБугун Ўринбой Усмоновга янги кийим ва озиқ-овқат бергани хавфсизлик қўмитаси идорасига боришганида тасодифан терговчи Саймуддин Саидов билан учрашиб қолишганини айтади журналистнинг турмуш ўртоғи.\n"Мен терговчидан эрим билан кўришгани рухсат берасизми деб сўрадим, ялиндим. У эса "мани вақтим йўқ сизларга! Ман ҳеч нарсани ҳал қилмайман. Манда ҳам бошлиқ бор!" деб жеркиб берди. Мен эримнинг саломат эканлигини билишга ҳаққим бор, уни кўрсатинг дедим. У эса сансираган ҳолда " Сан КГБга дўқ қиладиган бўлдингми, ҳали?!" деди. Кейин адвокатга телефон қилиб, "буларни йиғиштир, бошимни оғритмасин, бўлмаса протокол қилиб уларни ҳам қамаб қўяман" , дебди".\nЯқинлари бир неча ой бурун қанд касаллигига чалингани аниқланган 60 ёшли Ўринбой Усмоновнинг соғлиғидан ҳам ташвишдалар.\n"Шундоқ ҳам икки ойдан бери касал эдилар. Бир ой шифохонада ҳам ётиб чиққандилар. Зўрға юрардилар. Бошларидан анча аввал олган жароҳатлари ҳам безовта қилаётганди," дейди унинг аёли.\nМалоҳат опанинг айтишича, сўнгги бор эрини уйлари тинтув қилинган сешанба куни кўрган. Турмуш ўртоғи ўзини руҳан ва жисмонан анча олдириб қўйгандек туюлган.\n"Ўша кеч туз ҳам татимаганликлари, қуруқ туҳматга қолганликларини айтдилар. Буёғига одам бўлмасам керак, деб, рози-ризолик тиладилар," дейди унинг турмуш ўртоғи.\n"Кеча ич кийимларини алмаштириш учун беришганди. Уйга олиб келиб қарасам, афтидан уларни чала ювишган ва шунда ҳам қон излари билиниб қолгандай... Ўринбой акани қийнашаётган бўлса керак. Ўтган душанба куни қаттиқ калтаклаб қийнашгани аниқ сезилиб турар эди".\nМалоҳат опа тинтув чоғида уйларидан фақат "Тарихи Муҳаммадия", Маҳмуд Юсуфнинг муқовасида номи араб имлосида битилган шеърий китобчаси ва "Ҳизбут-Таҳрир"га қарши чоп этилган бир китобча чиққанлигини таъкидлайди.\nУнинг айтишича, масъуллар томонидан таклиф этилган гувоҳлар ҳам бунга шоҳид бўлишган.\n"Аммо негадир кейин Ўринбой Усмоновнинг уйидан варақа чиқибди, китоб чиқибди, деган гап тарқатишибди," дея ўз ҳайронлигини изҳор этади у.\n"Бир кун эшигимизнинг тагига кимдир варақа ташлаб кетган экан, мени ўқишга ҳам қўймай, бор, ёқиб ташла, деб уришиб бердилар. Қандай қилиб шундай қилган одам "Ҳизбут-Таҳрир"нинг аъзоси бўлади," дейди Малоҳат опа.\nБи-би-си ҳам ўзининг махсус баёнотида Ўринбой Усмоновнинг “Ҳизбут-Таҳрир”га алоқадор деган даъволарга ишониш учун ҳеч бир асос йўқлигини урғулаган.\nЎринбой Усмонов ўз касбий фаолияти давомида Би-би-си учун мамлакатдаги суд жараёнлари ва “Ҳизбут-Таҳрир”нинг фаолиятига доир хабарлар тайёрлаб келган.\nАён бўлишича, бугун журналист билан учрашишга уринган ҳимоячиси Файзинисо Воҳидова ҳам уч ярим соат кутиб, яна терговчи билан кўришолмаган.\nВоҳидова хонимга терговчининг Мастчоҳ туманига кетганини айтиб, ичкарига киришига изн беришмаган.\nБугун "Чегара билмас мухбирлар" халқаро ташкилоти Би-би-си мухбири Ўринбой Усмоновнинг ҳибсга олиниши юзасидан ўз хавотирларини билдирган.\n16 июн куни АҚШда жойлашган Журналистларни ҳимоя қилиш халқаро қўмитаси юз берган ҳодисани қоралаб, журналистни зудлик билан қўйиб юборишни талаб қилганди.\nХалқаро қўмитанинг баён қилишича, Ўринбой Усмоновга қарши айбловлар сиёсий ва диний мавзуларни цензура қилишга уринишдан бошқа нарса эмас.\nАввалроқ АҚШ ва Оврўпо ҳам Би-би-си мухбирининг ҳибсга олинишидан ташвишда эканликларини айтишганди. Улар ҳам журналистни озод этишга чақиришган.\nБугун журналист Ўринбой Усмоновнинг озод этилиши йўлида интернет орқали имзо тўплаш жараёни ҳам бошланган.


Франциядаги террор ҳужумида уч киши ҳалок бўлди, 12 одам яраланди (ВИДЕО)\n04 декабр 2020, Тошкент вақти: 10:18\nФранциянинг Страсбург шаҳридаги Янги йил арчаси ўрнатилган майдонда номаълум шахс ўқ отгани оқибатида уч одам ҳалок бўлди, 12 одам яраланди.\nЎқ отганликда гумонланган шахс воқеа жойидан қочишга муваффақ бўлган. Полиция унинг шахси аниқланганини айтмоқда, бироқ жамоатчиликка унинг кимлиги ҳозирча эълон қилингани йўқ. Ички ишлар вазири Кристоф Кастанер ўқ отган одам аввал ҳам судланганини ва экстремист сифатида гумонланаётган шахслар рўйхатида бўлганини билдирди.\nСтрасбург шаҳридаги Янги йил арчаси ўрнатилган майдонда ҳар йили ярмарка ўтказилиб, унга бир неча юз минг турист келади.\nСтрасбургда Европа парламенти ҳам жойлашган. Воқеа ортидан парламент биноси блок қилингани учун депутатлар ва журналистлар бинони тарк эта олишмаяпти.\nШаҳардаги вазиятни Франция президенти Эммануэл Макрон шахсан ўз назорати остига олди ва воқеа жойига ички ишлар вазири Кристоф Кастанерни жўнатди.


Оғир жудолик Омонулла Мадаев вафот этди 24-10-2021, 13:08 | Zamin.uz\nТаниқли адабиётшунос олим, филология фанлари номзоди Омонулла Мадаев кеча, 2 март куни 76 ёшида вафот этди.\nУстоз Омонулла Мадаев кўп йиллар давомида Ўзбек педагогика мактаби, фольклоршунослик мактаби ва журналистикасига катта ҳисса қўшиб келган атоқли олимлардан бири ҳисобланган.\nОлим жамиятда кечаётган ўзгаришларга нисбатан ўзининг теран фикрлари, чуқур таҳлили ва ўткир сўзлари билан ажралиб турган. Омонулла Мадаев Kun.uz билан ҳам суҳбатда жамият ва тил, тарбия ва ахлоқ масалаларига алоҳида эътибор қаратган эди.\nМаълумот учун, Омонулла Мадаев 1942 йилнинг 20 майида Тошкент шаҳрида туғилган. 1964 йил Тошкент давлат университетининг филология факультетини тамомлаган. 1958 йил Тошкент шаҳар 1- сонли мактаб-интернат ўқитувчиси, 1964 йил Тошкент шаҳар 82-сонли ўрта мактаб ўқитувчиси сифатида ишлаган. 1966 йил ТошДУ Ўзбек мумтоз адабиёти кафедрасида ишлаган, 1982 йилдан Тошкент давлат университетининг ўзбек мумтоз адабиёти кафедрасида доцент лавозимида фаолият олиб борган.\nZamin.uz жамоаси олим Омонулла Мадаевнинг оиласи ва яқинларига чуқур ҳамдардлик билдиради, ўзбек адабиётшунослиги нодир намояндаларидан бирининг хотираси абадий қолажагига ишонади.\nЗеро, устоз Омонулла Мадаев умри ва илм шамчироғи нури унинг шогирдлари ва яқинлари қалбида мудом порлайверади.\nЯқинларининг маълумот беришига кўра, Омонулла Мадаев сўнгги манзилга 3 март куни «Шайх Зайниддин ота» масжидида пешин намози вақтида кузатилади. “Замин” янгиликларини “Инстаграм”да кузатиб боринг\nЯнгиликлар » Жамият » Оғир жудолик: Омонулла Мадаев вафот этди


Йўл ҳаракати ҳодисаси қурбонига айланган икки қизнинг яқинлари адолат юзага чиқишига умид билдирмоқда\n11:58 / 26.08.2015\n2015 йил 20 август куни Тошкент шаҳридаги собиқ “Она ва бола” тиббиёт маркази яқинида йўловчи автобуси иштирокида рўй берган йўл ҳаракати ҳодисаси оқибатида икки қиз ҳаётдан кўз юмган эди. Уларнинг ота-онаси ва яқинлари адолат юзага чиқиб, айбдорлар ўз жазосини олишига умид билдирмоқда.\nGazeta.uz интернет нашрининг маълум қилишича, бахтсиз ҳодиса соат 20:50да Буюк ипак йўли ва Шўртепа кўчалари ўртасида жойлашган даҳада дўкондан ширинлик харид қилиб қайтаётган Елане, Мадина ва Юлия исмли қизлар билан содир бўлган. Йўлни икки қисмга ажратиб турган чизиқлар устида автоуловлар ўтишини кутиб турган Елане ва Мадинани катта тезликда бошқа автобусни қувиб ўтишга уринган ISUZU русумли автобус ҳайдовчиси уриб юборган. Аслида эса ушбу кўчада бошқа транспорт воситаларини қувиб ўтиш тақиқланган бўлган.\nГувоҳларнинг айтишича, ҳодисадан сўнг кўчага конфетлар сочилиб кетган.\nБу ерда пиёдалар ўтиш йўли жуда узоқ масоларда жойлашгани учун аҳоли тез-тез кўчани кўкаламзор ҳудудлар орқали кесиб ўтади. Ҳайдовчилар эса кўп ҳолларда йўл ҳаракати белгиларини инкор этиб, тезликни оширади, бошқа транспорт воситаларини қувиб ўтишга уринади.\nЎз дугонасини автобус ғилдираклари остида қолмаслиги учун уринган Мадина ҳодиса жойининг ўзида ҳаётдан кўз юмган, Алена эса ТТЗ мавзесидаги Республика илмий жарроҳлик марказида унинг ҳаётини сақлаб қолишга уринган шифокорлар қўлида жон берган.\nҲодисага гувоҳ бўлган учинчи қиз — Юлия эса айни пайтда асабий шок ҳолатида.\nМадина пойтахтдаги 120-умумтаълим мактабини тугатиб, Алоқа коллежига қабул қилинган эди. Елане бўлса Мирзо Улуғбек информатика касб-ҳунар коллежини тамомлаб, Миллий университетга кириш учун имтиҳонларни топширганди. Уларнинг ёши 16 ва 19да эди, дейилади хабарда.\nҲодисани содир этган автобус ҳайдовчиси қўлга олиниб, унга нисбатан Ўзбекистон Республикаси Жиноят Кодексининг 266-моддаси (Йўл ҳаракати қоидаларини ёки транспорт воситаларидан фойдаланиш қоидаларини бузиш) бўйича жиноий иш қўзғатилган.\nҚизларнинг қариндош ва яқинлари адолат қарор топиши ва ҳайдовчига тегишли жазо берилишига умид билдиришмоқда. Улар вафот этган жойдаги дарахтларга эса қизил гул шохчалари илиб қўйилган.\n“Биз бу маълумотларни тергов жараёнига босим ўтказиш учун эмас, балки бошқаларга тўғри хулоса чиқаришлари учун тақдим этмоқдамиз”, дейилади хабарда.


Афғон аёли олти эгизак туғди\nАфғонистоннинг Балх вилоятида Сарагул исмли ёш аёл 24 январга ўтар кечаси олти чақалоқни дунёга келтирди.\nБалх вилояти Соғлиқни сақлаш департаменти бошлиғи доктор Мирвоис Раби Озодликка чақалоқларниг 3 нафари қиз, 3 нафари ўғил эканини маълум қилди.\nШифокорга кўра, чақалоқларнинг ҳаммаси соғлом ва ўзини яхши ҳис қилмоқда.\nУлар Балх Марказий туғруқхонасидаги махсус хонада сақланмоқда. Доктор Раби илк бор фарзанд кўрган Сарагулнинг ҳам аҳволи яхши, деди.\nБирданига олти фарзандли бўлган ота-она камбағал бўлгани учун чақалоқларни қандай катта қилишларини ўйлаб бошлари қотмоқда.\nТафсилотлар кун давомида.


Мавлоно Румий пойидаги ўйлар - zarnews.uz\nМавлоно Румий пойидаги ўйлар\nАввал хабар қилганимиздек, яқинда Туркиянинг Кўния шаҳрида Мавлоно Жалолиддин Румий хотирасига бағишланган “Шаби Арус” халқаро фестивали бўлиб ўтди. Ушбу фестивалда иштирок этган самарқандлик ёзувчи ва журналист Каримберди Тўрамурод бизга Жалолиддин Румий ҳазратлари ётган табаррук масканни зиёрат қилгани ва зиёрати чоғида ўқиган ва эшитганлари ҳақида ёзиб, бизга жўнатди. Қуйида унинг Мавлоно Жалолиддин Румийнинг устози, отаси ва ўғли билан яқинроқ таништиришни ифода этган мақоласини эътиборингизга ҳавола қиламиз.\nШамсиддин Муҳаммад ибн Али Маликдод Табризий машҳур озарбайжон шоири ва донишманди, ўз даврининг донгдор сўфийларидан биридир. Унинг таржимаи ҳолига доир манбалар жуда кам ва бори ҳам сиру-синоатга тўла. Уни Озарбайжон шоҳлари авлодидан, дейишади. Кейинчалик Аллоҳ ишқида дарвишликни ихтиёр қилган донишманднинг фаолияти, айниқса, қолдирган адабий мероси унинг юксак билимларни эгаллаганидан далолат беради.\nШамсиддин Табризий ўта билимдонлиги ва қобилияти боис ёшлигиданоқ “Муршиди комил” номини олган эди. У ғайриоддий чиройи ва руҳи тозалиги билан ажралиб турган. Табризийнинг умри сафарларда ўтган ва карвонсаройлардагина тўхтаган.\nРивоят қилишларича, инсон Ҳаққа етказадиган барча илмга эга бўлган Шамс ўз қуёшини “кўчириб ўтказиш”, кейинчалик у орқали бутун инсониятга нур сочиш учун муносиб шогирд қидирган. Шундай ўқувчини беришни Аллоҳдан сўраган. “Эвазига нима берасан?” деган овозга “Ҳаётимни”, деган. Ва илоҳий ишора билан Табризий Кўнияга йўл олган.\n“Икки денгиз”нинг учрашуви эса 1244 йилнинг кузида содир бўлган. Бир йиғинга дабдаба билан кетаётган Жалолиддинни учратган Табризий савол билан мурожаат қилади:\n– Айт-чи, кимнинг мартабаси юқорироқ, Муҳаммад алайҳиссаломми ёки Боязид Бистомийми?\n“Султон ал-орифин” тахаллусини олган Бистомий X асрда яшаган зоҳид, сўфий пешволардан. У “Илон ўзининг пўстини ташлагандек, мен ўзимни улоқтириб ташладим. Ўз моҳиятимга назар солдим ва, оҳ, мен У бўлдим!” деган.\nЖалолиддин ажабланиб, жавоб беради:\n– Албатта, Муҳаммад (с.а.в.) баланд!\nАна шунда Шамс ўзининг асосий саволини берган:\n– Нима учун унда Муҳаммад алайҳиссалом: “Менинг юрагимни занг босади ва мен ҳар куни етмиш маротаба Раббимга тавба қиламан!” дейди-ю, Боязид эса: “Мен ўзимни барча номукаммал сифатларимдан тозаладим ва баданимда Худодан бўлак ҳеч нарса йўқ. Мен шарафланганман, о, қанчалар менинг мартабам буюк”, деган?\n– Муҳаммад (сав) ҳар куни етмиш манзилни ўтар эди ва ҳар сафар янги босқичга етгач, ўзининг олдинги босқичдаги номукаммал билимидан ўкиниб, тавба қиларди. Боязид эса ўзи етган бирдан бир манзилнинг улуғлиги билангина ўзидан кетиб қолди ва гумроҳликка берилиш боис ушбу сўзларни айтди, – деб жавоб беради Жалолиддин.\nШамс ушбу жавобни эшитган заҳоти ҳушидан кетиб ерга йиқилади. Шундан кейин Жалолиддин бу ғалати одам билан яқин муносабатда бўлади ва унинг дунёқарашида жиддий ўзгаришлар ярата олган Шамсиддин Табризий билан суҳбати бетиним уч ой давом этади. Шундан сўнг оламга бутунлай янги бир Жалолиддин кириб келгандек бўлади.\nКўнияда икки Шамс учрашган жойда ёдгорлик ўрнатилган (суратда).\nИкки дўстнинг буюк хизмати шу эдики, улар Инсониятга Инсонни очиб бердилар. Улар бўлмаганида Ўрта Осиёдан Арабистонгача, Индонезиядан Африкагача бўлган ҳудуддаги миллионлаб инсонлар бутунлай бошқача ўйлаётган бўлар эдилар.\nБу вақтда отаси Баҳоуддин Валаддан қолган ишларни давом эттираётган, мударрислик қилаётган Жалолиддин ўзининг ҳамма илмий ишларини йиғиштириб қўяди. Мударрисликдан ҳам воз кечади. У ўзининг ҳис-туйғуларига эрк бериб, Шамсиддин Табризий билан қўшиқ айтиб, рақс тушиш, ғазал битиш, мусиқа тинглаш билангина машғул бўлади.\nЎша пайтда Жалолиддиннинг шогирдлари Табризийга тазйиқ қила бошлашади. Оқибатда Табризий Дамашққа кетади. Дўстидан айрилган Жалолиддин телба бўлиш даражасига етади. Шунда дўстлари унинг ўғли Султон Валиддан Табризийни топиб келишни сўрашади. Уч ойлик йўлда Табризий минган уловнинг жиловини тутиб келган Султон Валид ҳам ундаги кўп илмлардан баҳраманд бўлади ва отаси нега бу зотга бунчалик катта муҳаббат қўйганини англайди.\nТабризий қайтгач, Мавлоно ундан бир лаҳза ҳам ажралмайди. Ўзининг қизи Кимёни унга никоҳлаб беради. Аммо “рашкчи шогирдлар” уни ўлдирадилар...\nДўстини абадий йўқотган Мавлоно “Шамси Табризий девони”ни ёзади ва шоир бўлиб, устозини ўзида қайта тирилтиради. Кейинчалик Шамсиддин Табризий бошлаган ишларни поёнига етказган Жалолиддин биз бугун билган Мавлоно Румий бўлиб танилади.\nСўфийлик тариқатининг буюк вакили Султон ул орифин Шайх Баҳоуддин Валад чориёрлардан Абу Бакр Сиддиқ зурриёдларидан ҳисобланади. Отаси замонасининг эътиборли алломаси Ҳусайн Хатиб, онаси Алоиддин Муҳаммад Хоразмшоҳнинг қизи эди. Баҳоуддин Валад кубравийя тариқатининг асосчиси Шайх Нажмиддин Кубронинг муридларидан бўлган. Баҳоуддин Валад ўз даврининг донишмандларидан ҳисобланган. Унинг “Ал-Маъориф” асари келажакда тасаввуф оламининг энг буюк намояндасига айланган Жалолиддин Румий дунёқараши шаклланишида муҳим рол ўйнаган.\nХоразмшоҳнинг тушига кирган Пайғамбаримиз (с.а.в.) “Қизингни Ҳусайн Хатибга никоҳлаб бер!” дейдилар. Бу никоҳдан туғилган Валад икки ёшдан илм ола бошлади ва ҳали ёш йигит чоғида Пайғамбаримиз тушида унга Султон ул уламо номини беради. Шунча ғаройиб воқеалар рўй беришига қарамай, ҳасадчилар Хоразмшоҳ билан Баҳоуддин Валаднинг орасида зиддият чиқаради, оқибатда ўзлари истиқомат қилиб турган Балх (Афғонистон)дан чиқиб кетади. Бу вақтда Жалолиддин ҳали беш ёшда эди.\nУлар Бағдодда ва тўрт йил Озарбайжонда, етти йил Лоранда (Туркиянинг ҳозирги Қаҳрамон шаҳри)да тургач, Кўния султонлиги ҳукмдори, илм, маърифат ҳомийси Аловуддин Кайқубод таклифи билан Кўнияга келишади. Бу вақтда Жалолиддин вояга етиб, ўн саккиз ёшида уйланган ҳам эди.\nБаҳоуддин Валад Кўния мадрасасида мударрислик қилди. Атрофида минглаб муридлар, шогирдлар пайдо бўлди. Аслида, биз билган мавлавийлик тариқатининг ибтидоси Баҳоуддин Валаддан бошланган эди, десак хато бўлмайди. Зеро, Баҳоуддин Валаднинг муридларига раҳнамо бўлиб қолган Жалолиддин ўша мактаб асосида ўзининг халқасини тузган эди.\nБаҳоуддин Валад 73 ёшида (1231 йил 12 январда) вафот этади.\n(Орқадаги, чап томондаги қабр Баҳоуддин Валаднинг қабри.)\nСизу биз билган Мавлавийлик тариқати аслида Баҳоуддин Валаддан ибтидо олиб, пойдевори Жалолиддин Румий томонидан барпо қилинган бўлса-да, бу тариқатнинг асосчиси Мавлоно Румийнинг ўғли Султон Валад ҳисобланади.\nСултон Валад 1226 йил 24 апрелда Кичик Осиёнинг Лоран (ҳозирги Туркиянинг Қаҳрамон) шаҳрида туғилди. Онаси Хуросондан келган Шарафиддин Самарқандийнинг қизи Гавҳар хотун эди. Султон Валад илк сабоқни ҳали кичкиналигиданоқ отасидан олган бўлса, кейинчалик Шамсиддин Табризийдан сўфийлик таълимотини ўрганди. Шомда таҳсил олди. Унинг салоҳияти юксалишида Ҳисомиддин Чалабийнинг ҳиссаси ҳам катта. Кейинги етти йил Шайх Каримуддин ибн Бектемурга мурид бўлди. Аммо отасининг устози Табризий фожиаси такрорланишидан қўрқиб, унга муридлигини сир тутди.\nСултон Валад отасининг сўнгги нафасигача бирга бўлди. Отасининг вафотидан сўнг дўстлари унинг ўрнини эгаллашини сўрашди, аммо Мавлоно ўз ўрнига Ҳисомиддин Чалабийни тайин қилгани учун рад қилди. Орадан ўн бир йил ўтиб, Чалабий дунёдан ўтгачгина отаси тузган халқага бош бўлди. Улардан мавлавийлар жамоасини тузди. Қонун-қоидалари Мавлоно томонидан яратилган бу жамоа негизида Мавлавия тариқати шаклланди. Тариқатни тарқатиш мақсадида турли ҳудудларда ўз халифаларини тайин қилди. Уни салжуқий ҳукмдорлар ҳам, турк султонлари ҳам, ҳатто чингизий ҳукмдорлар ҳам қўллаб-қувватлади.\nСултон Валад 86 ёшида 1312 йилнинг 11 ноябрида Кўнияда вафот этди ва отасининг бош томонига дафн этилди. (Маълумот учун: Мавлоно Румий ҳам оталарининг бош тарафига дафн этилган.)\nСултон Валаддан катта илмий мерос қолган - 12719 байтдан иборат “Девон”. Девондаги ғазалларнинг аксари Мавлононинг ғазалларига тақлидан ёзилган, 10 ғазал туркча, айрим байтлар отаси ёзганидек, грекча, қолгани форсий тилда. Мавлононинг “Маснавий”сига тақлидан ёзилган “Ибтидонома”, “Рубобнома”, “Интиҳонома” каби маснавий китоблари ва бобоси Баҳоуддин Валадга тақлидан ёзилган “Маориф”, шунингдек, “Ишқнома”, “Эътиқод рисоласи”, “Тарошнома” каби асарлари ҳам қадрли.\nИстамбул – сирлар шаҳри\nЧатал ҳўйук нима дегани?\nТуркияга ташриф буюраётган фуқаролар учун 1 мартгача айрим талаблар жорий этилди


Қирғизистоннинг Андижон вилояти билан чегарадош туманида 3 кишида коронавирус аниқланди — Sof.uz\nҚирғизистоннинг Андижон вилояти билан чегарадош туманида 3 кишида коронавирус аниқланди\n18.03 10:37 1649 Жаҳон\nҚирғизистонда илк бор уч кишида коронавирус аниқланди. Уларнинг барчаси Қирғизистоннинг Ўзбекистон (Андижон вилояти) билан чегарадош Сузоқ туманида аниқланган. Бу ҳақда Қирғизистон Соғлиқни сақлаш вазири Космосбек Чолпонбоев брифингда маълум қилди.\nВазирнинг айтишича, беморлар Саудия Арабистонидан Умра сафаридан қайтган. Улар 12 март куни Қирғизистонга келишган. Улардан таҳлил олинган ва уй карантинида сақланган.\nЖалолобод вилоятининг Сузоқ тумани Благовещенка туманида Умрадан қайтган аёлнинг иситмаси кўтарилган. Уни касалхонага олиб бориб, таҳлилларини Ўшга юборишган. Аёл билан бирга 8 киши Умрага борган, уларнинг яна 2 тасида коронавирус аниқланган.\nШифокорлар коронавирусга чалинганларнинг қариндошларини ҳам текширмоқда. Таҳлил натижалари Бишкекка юборилмоқда.\nҚирғизистон Ташқи ишлар вазирлиги консуллик хизмати департаменти директори ўринбосари Бахтиёр Шокировнинг маълум қилишича, 13 март куни кечаси Саудия Арабистонидан 651 қирғизистонлик қайтган. Улар Бишкек ва Ўш аэропортига қўнган.\n14:09 2 Жаҳон\nТиббиёт академияси битирувчилари камроқ контракт тўлайди\n14:08 11 Ўзбекистон\n14:07 1 Иқтисод\n14:02 9 Ўзбекистон


Суперлига: 17-тур лауреатлари аниқланди ФОТО / CHAMPIONAT.asia\n18:50Неманья Матичга Италиядан таклиф бор 2 18:33Виржил ван Дейкнинг трансфер нархи янада кўтарилди 5 18:30Coca Cola Суперлигаси. "Локомотив" - "Металлург" 0:0 6 18:30Coca Cola Суперлигаси. "Навбаҳор" - "Пахтакор" 0:1 (Онлайн видео) 47 18:18Паратичи: "Манжукич борасида бизда ажойиб таклиф бор" 0 18:12Coca Cola Суперлигаси. “Қўқон-1912” “Бунёдкор”ни йирик ҳисобда мағлуб этди 129 17:51Флорентино Перес: "Бу ерга қайтганимда "Реал" УЕФА рейтингида 13-ўринда эди" 3 17:35Васкес: "Азар ушбу мавсумда жамоанинг асосий фигураси бўла олади" 1 17:20"Навбаҳор" - "Пахтакор". Жамоалар стадионга етиб келишди 16 17:17Алькасер: "Барселона"да менга жуда ёмон муносабатда бўлишди" 8 17:11Olamsport: Миразиз Мирзаҳалилов ЖЧда жанг қилди, спортчимиз Олимпиада лицензиясини қўлга киритди ва бошқа хабарлар 0 16:55Мессининг отаси МЛС клуби билан музокара ўтказди 8 16:36PES 2020 симуляторида "Ювентус"ни таҳқирловчи баннер топилди 10 16:33"Бавария" ҳимоячиси сафдан чиқди 2 16:16Моуриньо: "Таътил жонга тегди" 7\nСуперлига: 17-тур лауреатлари аниқланди ФОТО\n21 июл 2018 15:17\nТеглар : суперлигатур лауреатлари\nАнъанамизга мувофиқ Суперлига 17-турининг энг яхшиларини эълон қиламиз.\nТур ўйини - "Қизилқум" - "Пахтакор" 1:2\nСуперлиганинг 17-туридан ўрин олган "Қизилқум" - "Пахтакор" ўртасидаги баҳс қизиқарли ва драматик тарзда кечди. Танаффусдан сўнг "Қизилқум" устунлиги остида ўтган баҳсда мезбонлар дастлаб ҳисобни очишга эришишди. Аммо ўйиннинг охирги ва ҳакам томонидан қўшиб берилган дақиқаларида "Пахтакор" мағлубиятни ғалабага айлантиришни уддасидан чиқди. "Қизилқум" эса тайёр ғалабани қўлдан чиқариш билан биргаликда дурангни ҳам ушлаб қололмади.\nТур мухлислари - Наманганда\nСуперлига учрашувларида мухлислар ташрифи кескин пасайиб кетди. Фақатгина "Навбаҳор" мухлислари бошқалардан фарқли улароқ ўз жамоаларини ҳар қандай паллада ёки вазиятни тинимсиз қўллаб-қувватлашмоқда. "Навбаҳор"нинг "Сўғдиёна"га қарши уй учрашувида ҳам наманганлик ишқибозлар стадионда ажойиб муҳитни яратишни уддасидан чиқишди ва ўз жамоаларига ғалабасига муносиб улуш қўшишди. Шу боисдан ҳам бу галги тур мухлислари номинациясида яна наманганлик мухлислари гуруҳи ғолиб чиқишди.\nТур ҳаками - Виктор Серазитдинов\n"Қизилқум" - "Пахтакор" учрашувини бошқариб борган Виктор Серазитдинов бошчилигидаги ҳакамлар гуруҳи ўйинни хатоларсиз ва яхши савияда бошқаришди. Суперлига ўйинларида ҳакамлар хатоси одатий тусга айланаётган бир пайтда Навоийдаги ҳакамликни юқори баҳоласа бўлади. Серазитдинов ўйин давомида қўпол хатоларга йўл қўймади. Аксинча баҳсни тўлиқ назорат қилди ва ўйин тизгинини қўлидан чиқариб юбормади. Шу боисдан ҳам Виктор Серазитдинов тур ҳаками сифатида эътирофга лойиқ кўрилди.\nТур матбуот хизмати - "Насаф"\nМазкур турда "Насаф" матбуот хизмати анча самарали ва оператив ишлади. "Насаф" матбуот хизмати ходимлари ўринбосарлар ва асосий жамоа ўйинларини бирдек яхши савияда ёритишди. Суратлар, ўйинга превью, учрашув тугаганидан сўнг мураббий ва футболчилар фикрлари ўз вақтида чоп этилди. Ўйин олдидан, ўйин бошланиши ва учрашувдан кейин "қайноқ" суратлар тақдим этишда ҳам "Насаф" анча илдамлаб кетган. Шу боисдан "Насаф" матбуот хизмати мазкур турда энг яхши деб эътироф этилди.\nТур иқтибоси: "Кучеренко ва Минчев билан ўртамизда ҳеч қандай муаммо йўқ"\n"Насаф" бош мураббийи Рўзиқул Бердиев "Локомотив"га қарши ўйиндан кейинги матбуот анжуманида клуб раҳбарияти билан юзага келган тушунмовчилик шунчаки миш-миш эканлигини таъкидлади.\n"Раҳбарият билан ўртамизда ҳеч қандай муаммо йўқ. Спорт директори бўлган Николай Минчев бунгача мен билан мураббийлар штабида ишлаганди. Клуб менежери Кучеренко эса академиядаги фаолияти орқали яхши таниш. Бизнинг ўртамизда ҳеч қандай муаммо йўқ", - деди Рўзиқул Бердиев.\nТур голи - Мурод Тошматов\n"Бунёдкор" ярим ҳимоячиси Муроджон Тошматовнинг собиқ жамоаси "Металлург" дарвозасига жарима зарбасидан киритган ажойиб голи тур голи номинациясида ортиқча рақобатсиз ғолиб чиқди. Мурод Тошматов чамаси 23-25 метрлар масофадан белгиланган жарима зарбасини ажойиб тарзда ижро этди ва чиройли голга муаллифлик қилди.\nТур дарвозабони - Элдорбек Суюнов\n"Пахтакор" дарвозабони Элдорбек Суюнов "Қизилқум"га қарши ўйинда ўз дарвозасини анча ишончли тарзда қўриқлади.\nИван Нагаевдан ўтказиб юборилган гол Тиаго Безерранинг кутилмаган техник хатоси туфайли юзага келди. Бунгача эса Суюнов жамоасини учта муқаррар голлардан қутқариб қолганди. Шунингдек, "Пахтакор"нинг ҳисобни тенглаштирувчи голига ҳам айнан дарвозабон Элдорбек Суюнов ассистентлик қилди. Яхшибоевни тўп билан таминлаган Суюнов биринчи голда голли узатмани амалга оширди. "Пахтакор"нинг Навоийдаги иродали ғалабасида Элдорбек Суюновнинг ҳам хизмати катта бўлди.\nТур мураббийи - Шота Арвеладзе\n"Пахтакор" Навоийда иродали ғалабага эришди. "Қизилқум"га қарши кечган баҳсда устунлик асосан майдон эгалари тарафида бўлди. Айниқса иккинчи бўлимда "Қизилқум" ўйин тизгинини ўз қўлига олди ва рақиб дарвозаси олдида бир қатор хавфли вазиятлар яратилди. "Пахтакор"нинг эса олдинги чизиқда ишлари юришмай турганди. Безерранинг хатосидан сўнг ўтказиб юборилган голдан кейин "Пахтакор" охирги дақиқаларда характер кўрсатишга муваффақ бўлди. Айнан Шота Арвеладзе амалга оширган захира ўз мевасини берди ва ўйинда бурилиш ясалди. Учрашувнинг сўнгги ва ҳакам томонидан қўшиб берилган дақиқаларда "Пахтакор" иккита гол уришни уддасидан чиқди ва Навоийда "камбэк" амалга оширди. Жамоа мағлубиятни саноқли дақиқалар ичида ғалабага айлантира олди. Шу боисдан ҳам Шота Арвеладзе тур мураббийи номинациясида ғолиб деб топилди.\nТур футболчиси - Марат Бикмаев\n"Локомотив" ҳужумчиси Марат Бикмаев ниҳоят бу турда тўпурарлар пойгасида якка пешқадамликни қўлига олишга муваффақ бўлди. Бунда эса "Насаф"га қарши ўйиндаги хет-трик Бикмаевни шоҳсупага олиб чиқди. "Насаф" билан ўйинда ажойиб футбол кўрсатган ва максимал самарадорлик намойиш этган Бикмаев "Локо"га ғалаба келтирди ва тўпурарлар пойгасида илдамлаб кетди. Шу тариқа Бикмаев тур футболчисига айланди.\nРамзий терма жамоа (4-4-2):\nҲимоячилар: Мурод Холмуҳаммедов ("Қўқон-1912"), Шерзод Аъзамов ("Пахтакор"), Шукурали Пўлатов ("Нефтчи"), Олег Зотеев ("Локомотив")\nЯрим ҳимоячилар: Эркин Бойдуллаев ("Қизилқум"), Санжар Шоаҳмедов ("Локомотив"), Ислом Исоқжонов ("Металлург"), Азиз Турғунбоев ("Навбаҳор")\nҲужумчилар: Марат Бикмаев ("Локомотив"), Сардор Сулаймонов ("Навбаҳор")\n1. Марат Бикмаев - 9 (3 пенальти)\n2. Жавлон Иброҳимов ("Бунёдкор") - 8 (1 пенальти)\n2. Тиаго Безерра ("Пахтакор) - 8\n3. Элгужа Григалашвили ("Қизилқум") - 7\n3. Исмоил Гонсалвеш ("Пахтакор") - 7 (5 пенальти)\n3. Мурод Холмуҳаммедов ("Қўқон-1912") 7 (барчаси пенальти)\n1.Сардор Собирхўжаев ("Бунёдкор") - 8\n2.Жалолиддин Машарипов ("Пахтакор") - 5\n2.Олег Зотеев ("Локомотив") - 5\n2.Муроджон Тошматов ("Бунёдкор") - 5\n3.Жасур Ҳасанов (АГМК) - 4\n3.Азизбек Турғунбоев ("Навбаҳор") - 4\n3.Саламат Қутибаев ("Бухоро") - 4\n3.Сардор Сулаймонов ("Навбаҳор") - 4\n3.Драган Черан ("Пахтакор") - 4\n4.Арслонмурот Амонов ("Бухоро") - 3\n4.Тиаго Безерра ("Пахтакор") - 3\n4.Баҳром Абдурахимов ("Пахтакор") - 3\n4.Дониёр Ҳасанов ("Сўғдиёна") - 3\n4.Артур Геворкян ("Қизилқум") - 3\n4.Дониёр Усмонов ("Қизилқум") - 3\n4.Санъат Шихов ("Бухоро") - 3\n4.Санжар Шоаҳмедов ("Локомотив") - 3\n4.Аъзам Алиев ("Навбаҳор") - 3\n5.Дониёр Нарзуллаев ("Насаф") - 2\n5.Шоҳназар Норбеков (АГМК) - 2\n5.Мурод Тошматов ("Бунёдкор") - 2\n5.Зафар Тўраев ("Металлург") - 2\n5.Азамат Алланиязов ("Навбаҳор") - 2\n5.Самандар Шодмонов ("Қизилқум") - 2\n5.Сардор Рашидов ("Локомотив") - 2\n5.Садриддин Абдуллаев ("Локомотив") - 2\n5.Сардор Мирзаев ("Локомотив") - 2\n5.Кахи Махарадзе ("Локомотив") - 2\n5.Шуҳрат Муҳаммадиев ("Локомотив") - 2\n5.Хуршид Ғиёсов ("Бунёдкор") - 2\n5.Неманья Йованович ("Қизилқум") - 2\n5.Аюбхон Нўъмонов ("Навбаҳор") - 2\n5.Ислом Исоқжонов ("Металлург") - 2\n5.Шаҳзод Шайманов ("Металлург") - 2\n5.Станислав Андреев ("Металлург") - 2\n6.Сергей Русецкий ("Бухоро") - 1\n6.Ненад Иньяц ("Навбаҳор") - 1\n6.Отабек Зокиров ("Металлург") - 1\n6.Суҳроб Нуруллоев ("Металлург") - 1\n6.Нурулло Тўхтасинов ("Сўғдиёна") - 1\n6.Неманья Йованович ("Қизилқум") - 1\n6.Филип Раевац ("Бунёдкор") - 1\n6.Ислом Рашидхонов ("Насаф") - 1\n6.Исмоил Гонсалвеш ("Пахтакор") - 1\n6.Азим Аҳмедов ("Пахтакор") - 1\n6.Шерзод Аъзамов ("Пахтакор") - 1\n6.Дилшод Раҳматуллаев ("Пахтакор") - 1\n6.Фарруҳ Сайфиев ("Пахтакор") - 1\n6.Иззат Абдуллаев ("Сўғдиёна") - 1\n6.Сардор Азимов ("Сўғдиёна") - 1\n6.Сардор Қулматов ("Сўғдиёна") - 1\n6.Шаҳзод Нурматов ("Бунёдкор") - 1\n6.Славко Лукич ("Насаф") - 1\n6.Ислом Кенжабоев ("Насаф") - 1\n6.Баҳодир Насимов ("Бухоро") - 1\n6.Жавоҳир Қаҳрамонов ("Бухоро") - 1\n6.Шаҳбоз Эркинов ("Бухоро") - 1\n6.Икром Алибоев ("Локомотив") - 1\n6.Ислом Тўхтахўжаев ("Локомотив") - 1\n6.Марат Бикмаев ("Локомотив") - 1\n6.Аброр Ҳусинов ("Металлург") - 1\n6.Дарко Гожкович ("Қўқон-1912") - 1\n6.Зоҳид Абдуллаев ("Металлург") - 1\n6.Муҳаммад Исаев ("Металлург") - 1\n6.Алишер Саноев ("Қизилқум") - 1\n6.Александр Мерзляков ("Қўқон-1912") - 1\n6.Милан Спремо ("Қўқон-1912") - 1\n6.Хуршид Асқаралиев ("Нефтчи") - 1\n6.Мурод Бобожонов ("Нефтчи") - 1\n6.Мирғиёс Сулаймонов ("Бунёдкор") - 1\n6.Мурод Холмуҳаммедов ("Қўқон-1912") - 1\n6.Зафар Полвонов (АГМК) - 1\n6.Санжар Рашидов ("Сўғдиёна") - 1\n6.Дилшод Аҳмадалиев ("Бунёдкор") - 1\n6.Элдорбек Суюнов ("Пахтакор") - 1\nВ Про-лигада 18-тур учрашувлари бўлиб ўтди 8


ИШИД АСИРАЛАРИГА ХАЛҚАРО САХАРОВ МУКОФОТИ ТОПШИРИЛДИ - 26 Декабря 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nПятница, 2018-04-20, 1:21 AM\nГлавная » 2016 » Декабрь » 26 » ИШИД АСИРАЛАРИГА ХАЛҚАРО САХАРОВ МУКОФОТИ ТОПШИРИЛДИ\nИШИД АСИРАЛАРИГА ХАЛҚАРО САХАРОВ МУКОФОТИ ТОПШИРИЛДИ\nУзоқ муддат ИШИД халқаро террористик ташкилоти ҳудудида тутқунликда сақланган икки нафар язидий қизга халқаро Сахаров мукофотининг топширилиши ўтган ҳафтанинг энг шов-шувли воқеаларидан бири бўлди.\nХабарингиз бор, 2013 йилдан бери халқаро миқёсдаги фалокатга айланган ИШИД (Ироқ ва Шом ислом давлати) номини олган террористик ташкилот қатор жиноятлари, террористик актлари ҳамда ваҳшиёна хатти-ҳаракатлари билан дунё аҳлини хавотирга солиб келмоқда.\nУлар бир неча йилдирки, ўзлари эгаллаб олган ҳудудни ислом дини ниқоби остида ўзларига мақбул усуллар воситасида бошқариб, бу ҳудудда ўз бошқарув тизимиларини тан олмаган ҳар қандай инсонлар, хусусан бошқа дин ва мазҳаб вакилларига ўта шафқатсизларча муносабатда бўлиб келишмоқда.\nЯзидийларнинг айби нима?\nУшбу террористик гуруҳ зулмидан энг азият чекканлар орасида язидийлар алоҳида ўрин тутади. Улар асосан Ироқ, қисман Сурия ва бошқа ҳудудларда бир неча асрдан бери истиқомат қилиб келишади. Язидийлик дунёда кам сонли аҳоли эътиқод қиладиган, кам ўрганилган динлардан. Мутахассислар фикрича, бу диннинг рукнларида ислом, зардуштийлик, насронийлик ва ҳатто яҳудийлик унсурлари ҳам мавжуд. Язидийлар эътиқодига кўра, бу динни ҳеч ким ташқаридан қабул қилмайди. Язидий оиласида туғилган инсон бутун умр ана шу эътиқодга содиқ ўтиши, бошқа динларни қабул қилмаслиги лозим. Язидийлар асосан Қуёшга сиғинадилар ва ўз пирларига итоат қиладилар.\n"Ислом давлати” жангарилари язидийлар яшайдиган ҳудудларни эгаллаган илк кунлардан бери уларнинг катта қисмини қириб ташлашди. Аёллар ва болаларни асир олиб, уларнинг бошига мисли кўрилмаган мусибатларни солиб келишмоқда.\nЎтган ҳафтада Европа Парламенти раҳбари Мартин Шульц ана мазлум қавмнинг икки вакиласи, ироқлик Нодия Мурод ва Ламия Ожи Башарга халқаро Андрей Сахаров мукофотини топширди.\nЕр юзида инсон ҳуқуқлари ҳимояси йўлида хизмат қилган инсонларга бериладиган Халқаро Андрей Сахаров мукофоти Европа парламенти томонидан 1988 йилда таъсис этилган. Мазкур мукофотга машҳур рус физиги, водород бомбаси ихтиёрочиси Андрей Сахаров (1920-1989) номининг берилиши бежиз эмас. Чунки, олим бу ажаловар қуролни кашф этиш баробарида умри давомида бутун инсониятни унинг хавфидан огоҳ бўлишга чақирган ва бу хатти-ҳаракатлари учун совет ҳукуматининг таъқибига учраган.\nСахаров ана шу эркин ва қатъий фикрлари учун умрининг сўнгги йилларини Горький шаҳрида сургунда ўтказган. Европалмент олимнинг розилиги билан 1988 йилда Инсон ҳуқуқлари учун таъсис этилган халқаро мукофотни Андрей Сахаров номи билан атаган. Айни пайтга қадар ушбу мукофотга Жанубий Африка Республикаси президенти Нельсон Мандела, словакиялик сиёсатчи Адександр Дубчек, БМТнинг собиқ Бош котиби Кофи Аннан, покистонлик инсон ҳуқуқлари ҳимоячиси Малала Юсуфзай, бангладешлик ёзувчи аёл Таслима Насрин сингари таниқли инсонлар сазовор бўлишган.\n2014 йил 3 августь куни Ироқнинг асосан язидийлар яшайдиган Синдор шаҳри ва унинг атрофидаги қишлоқларни босиб олишди. Ислом динини қабул қилишмагани учун барча язидий эркакларни қиличдан ўтказишди. Болалар ва аёлларни асир олишди.\nМазкур қонли воқеа шоҳидларининг айтишича, жангарилар эркакларни Синжор тоғига олиб чиқиб, уларга аввал узунасига чуқур қаздиришган, кейин эса уларни шафқатсизларча қатл қилиб ўзлари қазиган чуқурларга кўмиб ташлашган. Аёллар ва болаларни шаҳардан ташқаридаги лагерга олиб бориб, турли гуруҳларга ажратишган. Ўғил болаларни мужоҳидликка тайёрлаш учун махсус мактабларга жўнатишган, кичик ёшдаги қихчаларни мусулмон аёллар тарбиясига топширишган.\nЁш қиз жувонларни жорияликка олишган. ИШИД "қонун”ларига кўра, уларни исталган нархда сотиш ёки ҳадя қилиш мумкин эди ва шундай бўлди ҳам. Ўрта ёшдаги аёллар мажбуран жисмоний меҳнатга жалб қилинган. Қулликка ва жинсий эҳтиёжларни қондиришга номуносиб кўрилган, катта ёшдаги аёллар эса шафқатсизларча ўлдирилган.\nЖинсий қулликка мубтало бўлганлар орасида Кочо қишлоғида туғилиб ўсган Нодия ва Ламия қисмли қизлар ҳам бор эди.\nНодиянинг бахтсизлиги ва бахти\nНодия Мурод Басе Тоха 1993 йилда Кочо қишлоғида серфарзанд курд оиласида туғилган. 2003 йилда отасининг вафотидан сўнг уларнинг олис танг вазиятда қолади. Бироқ, қийналиб бўлса-да, у ўрта мактабни аъло баҳоларга битирди. У болалигидан тарихга қизиқади ва ўқитувчи бўлишни орзу қилади.\nСинжор фожиаси минглаб язидийлар сингари уларнинг ҳам оиласини четлаб ўтмади. Ёши ўтиб қолган онасини олти ака-укасига қўшиб отиб ташлашди. Ўзи ва сингиллари уларнинг шаҳвоний истакларини қондирувчи қўғирчоққа айланишди. ИШИД ҳудудида у сингилларининг ҳоли нима кечганини билмайди. Унинг ўзи бир неча марта қўлдан-қўлга ўтди. Унинг бошига кўз кўриб қулоқ эшитмаган хўрликларни солишди.\n2014 йилда уни Бахдид шаҳрига олиб келишди. Бу ерда ҳам у бир неча жангариларнинг ҳайвоний истакларини бажаришга мажбур бўлди.\n"Ҳаётдан тўйиб кетгандим, — дея ўша машъум дамларни хотирлайди Нодия. – Жангарилар қўлидан қочиш ўлим билан барарвар эди. Тутиб олишса, барибир "жориялар макони”га қайтаришар, қаршилик кўрсатсам отиб ташлашарди. Таваккал қилдим. Қочаман, тутволиб ўлдиришса, бу азоблардан қутуламан, бахтим чопиб омон қолсам, бир кунимни кўрарман, дегандим. Хайрият, тириклик пешонамда бор экан”.\nНодия бир оиланинг ёрдами билан Киркукда, қочоқлар лагерида яшаётган бир акасига қўнғироқ қилади. Унинг ёрдамида Дохукдаги аёллар лагерига келиб жойлашади. Бу ердан минг нафардан ортиқ қочоқ аёллар билан бирга Германияга етиб келади. Бу ерда у язидий қондошларининг ҳаётини сақлаб қолиш учун бир қатор халқаро ташкилотларга мурожаат қилади. Йирик оммавий ахборот воситалари орқали ўз қавмини муқаррар ҳалокатдан қутқаришни сўраб бонг уради.\nНадия кейинчалик синглисини топишга муваффақ бўлди. Яна икки акаси ҳозирда Ироқ Курдистонида ҳаёт кечиришмоқда. Ўзининг ўткир фикрлари учун Ламия дастлаб БМТнинг кўнгилли элчиси мақомига, Вацлав Гавель номидаги мукофотга лойиқ кўрилган.\nЛамия Аджи Башар 1998 йилда ироқлик фермер оиласида туғилган. Унинг қишлоғини душманлар ишғол этганида, Ламия 16 ёшда эди. Унинг ҳам кейинги қисмати Нодияникига ўхшаб кетади.\nБутун оилани 12 нафар аъзоси билан тутқун қилишди. Ламияни бир эмас, беш марта сотишди. Ҳар гал у бир-биридан қўрс, шафқатсиз ва бағритош "хожалар”га дуч келар, ёвуз кимсалар қизчанинг оҳу зорига қарамай, у билан ўзлари истагандек кўнгилхушлик қилишар, кейин худди жонсиз буюмдек бошқаларга "оширишарди”.\nУ асирдликдан қочишга тўрт марта уриниб кўрди. Дастлабки уч уриниш фойда бермади. Уни тутиб олиб, шафқатсизлача калтаклашди. Аввалгидан баттар хўрликларга дучор қилишди. Тўртинчи уринишда у 8 ёшли Олмос ва 20 ёшли Катерина исмли қиз билан йўлга чиққанди. Бироқ, йўлда кўмилган мина қўққисдан портладию...\nЛамия икки ҳамроҳининг танаси қандай парчаланиб кетганини ҳамон даҳшат билан эслайди. Портлаш натижасида унинг юзи ҳам куйиб кетганди. Шунга қарамай, у ИШИД чегарасини ёриб ўтиб, курдлар яшайдиган ҳудудга бир амаллаб етиб олди.\nҚочоқлар лагерида унга дастлабки тиббий ёрдамни кўрсатишди. Аммо, мина ўз ишини қилганди. Қизнинг ўнг кўзи бутунлай ишдан чиққанди Ламияни бир қанча қондошлари билан Германияга олиб кетишди. Бу ерда бир неча бор пластик жарроҳлик амалиётини бошдан кечирди. Ҳали уни олдинда яна операциялар кутмоқда.\nБундан Ламия руҳан чўкмади. У икки йилдирки, ўз қавмининг бошига тушган фожиадан дунё аҳлини хабардор қилишга уринмоқда, халқаро ҳамжамиятни террорчилар томонидан амалга оширилган язидийлар геноцидини тан олишга чақириб келади.\nУ Германияда ташкил этилган, ўз халқининг ҳуқуқларини ҳимоя қилишга қаратилган «Yazidi Friendship Group» ташкилотига аъзо бўлди. Европанинг қатор шаҳарларида бўлиб, ўз бошидан ўтганларни, диндошларининг бошига тушган кулфатларни ҳикоя қилиб берди.\nҲақ жойида қарор топади\nАйни пайтда бу икки қизнинг номи дунёдаги энг йирик нашрлар сарлавҳасидан тушмай келаётир. Уларнинг ёруғликка чиқишини фақат бахтли тасодиф дейиш мумкин, холос.\nЕвропа Парламенти аъзолари шу йилнинг 26 октябрь куни "Инсон ҳуқуқлари ва сўз эркинлигини таъминлашга қўшган катта ҳиссаси учун” Нодия Мурод ва Ламия Ожи Башарни ана шу юксак мукофотга лойиқ кўришди.\nЭслатиб ўтамиз, бу йилги номзодлар орасида хитойлик иқтисодчи Илҳом Тўхти, туркиялик журналист Жан Дундар ва украиналик сиёсатчи Мустафо Жамилев ҳам бор эди.\nМукофотнинг умумий қиймати 50 минг долларни ташкил этади. Ламия ва Нодия бу маблағни вақтинчалик лагерларда, оғир шароитларда яшаётган язидий қочоқларни қўллаб-қувватлаш учун сарфлашларини билдиришган. Маълумотларга кўра, бугунги кунда қочоқлар лагерида минглаб язидийлар жон сақламоқда. Шу билан бирга ИШИД қарамоғида бўлган уч мингга яқин язидий қизларнинг ҳам тақдири сўроқ остида қолмоқда.\n"Биз бутун куч-ғаратимизни, ҳаётимизни ўз қондошларимизнинг ёруғ кунларга етишиши учун сафарбар этамиз, — дейди Ламия ва Нодия "Евроньюс” телеканалига интервью бераркан. – Умид қиламизки, минглаб ака-укаларимиз, ватандошларимиз ҳаётига зомин бўлган ёвузлар ҳам ўз жазосини олади”.\nКатегория: DUNYO YANGILIKLARI / ДУНЁ ЯНГИЛИКЛАРИ | Просмотров: 527 | | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Расулуллоҳ (соллаллоҳу алайҳи ва саллам) васият қилган уч амалнинг ҳикмати - Hidoyat.uz\nРасулуллоҳ (соллаллоҳу алайҳи ва саллам) васият қилган уч амалнинг ҳикмати\nАсосий саҳифа Мақолалар Расулуллоҳ (соллаллоҳу алайҳи ва саллам) васият қилган уч амалнинг ҳикмати\nЧоп этилди Iyul 2, 2019 Расулуллоҳ (соллаллоҳу алайҳи ва саллам) васият қилган уч амалнинг ҳикматиda fikr bildirishni o'chirish\nАбу Ҳурайра (розияллоҳу анҳу) ривояти: “Ҳабибим Абулқосим (яъни, Расулуллоҳ (соллаллоҳу алайҳи ва саллам)) менга ҳар ойда уч кун рўза тутишни, витр намозини ўқимасдан туриб ётмасликни ва икки ракат зуҳо (чошгоҳ) намозини адо этишни васият қилдилар”.\nАбу Дардо (розияллоҳу анҳу) ривояти: «Расулуллоҳ (соллаллоҳу алайҳи ва саллам) дедилар: “Эй Уваймир (Абу Дардо), муқим бўласанми, мусофир бўласанми, витр намозини ўқимасдан олдин, икки ракат зуҳо намозини адо этмасдан туриб ётиб ухлашдан эҳтиёт бўл. Ҳар ойда уч кун рўза тут, шунда (ибодатинг билан) барча вақтингни қамраб оласан”».\nИнсоннинг умри чегарали, оладиган нафасигача ҳисобланган. Аслида инсон ҳар бир нафаси учун Аллоҳга бандалик қилмоғи лозим. Унга Аллоҳдан бошқа илоҳ йўқ эканлиги ва Муҳаммад (соллаллоҳу алайҳи ва саллам) унинг расули эканига шаҳодат келтирмоғи, Расули акрамнинг Аллоҳдан келтирган барча нарсаларига сидқидилдан эътиқод қилмоғи, бутун умри давомида Аллоҳдан келган амрларга амал қилиб яшамоғи буюрилди. Бу амрлардан баъзиларининг муайян вақти белгиланган, масалан, фарз ибодатлари каби. Бошқалари барча вақтни қамраб олади, бу эса ҳар нафасда Тангрига бандалик қилмоқдир.\nАллоҳ таоло бандаларига меҳрибонлиги туфайли уларга ўз амрларини гўзал тарзда қилиб берди, токи, бандалар уларни адо этиб, ҳар вақт унинг ибодатида бўлишлари учун. Масалан, кундузги ибодатлари фарз намозларидан кейин икки ракат зуҳо намозини адо этиш ва ҳаром ишлардан сақланиш билан мукаммал бўлади. Бомдод намози ўқилгандан сўнг, қуёш чиққунча тасбеҳ ва таҳлиллар айтилади. Чошгоҳ вақти бўлганда эса, банда 360 бўғимдан таркиб топган етти мучали жо бўлган етти аъзоси билан икки ракат намоз ўқийди. Чунончи, Расулуллоҳ (соллаллоҳу алайҳи ва саллам) дедилар: «Ҳар бир одамзоднинг танасида 360 бўғин бор, ҳар бир бўғин учун садақа қилиш даркор. Икки ракат зуҳо намози шуларнинг барига кифоя қилади». Бу кундалик ибодат намозидир. Ҳар ойда уч кун рўза тутиш масаласига келсак, маълумки, мусулмоннинг бир ҳасаноти ўн баравар қилиб берилади. Шунда ҳар ойдаги уч кунлик рўза тутиш ўттиз кун давомида рўза тутишга тенгдир. Агар банда ҳар ойда уч кундан рўза тутиб борса, у бутун умр рўза тутгандек бўлади. Икки ракат зуҳо намози билан эса умрининг кундуз қисми тўлиқ ибодатда ўтган бўлади. Тунда эса ибодат витр намози билан мукаммал бўлади. Агар банда кундузи рўзадор бўлса, кундалик ибодатини зуҳо намози билан, тунги ибодатини витр билан мукаммал қилган бўлса, демак, у барча вақтини Аллоҳга бандалик қилиш билан қамраб олибди. Аллоҳ таолонинг фарзларини адо этиб, ҳаром ишлардан тийилган бандаларнинг ибодатлари мазкур амаллар билан тўлиқ-мукаммал бўлиши – улар саодат аҳли эканликларининг аломатидир.\nКимки мазкур ишларда бардавом бўлса, гарчи у таомланиб, еб-ичиб юрганига ва (кечалари) ухлаб ётганига қарамай, унинг номи рўзадорлар, намозхонлар, (кечалари) бедорлар девонига киритилади. Зеро, Аллоҳ таолонинг бу умматга марҳамати ва саховати чексиздир. Шунинг учун ҳам бу умматдан диндаги қийинчилик-машаққатларни кўтарди.\nВитр, яъни тоқлик Аллоҳнинг яхши кўргани. Чунончи, У бандаларига дўзах ўтини ўчиришлари учун беш фарз намозини адо этишни буюрди. Ҳар бир намоз вақти кирганда само аҳли: “Эй одамзод туринглар, (намоз ўқиб) оловларингизни ўчиринглар”, деб нидо қилади. Мазкур беш фарз намози ва аҳдлар Қуръонда келган. Кимки уларга амал қилса, унга жаннат вожиб бўлади. Аллоҳ таоло меҳрибонлигидан ўз Пайғамбарининг тилидан бандаларига (мазкур беш фарз намозига) витр намозини зиёда қилди. Беш фарз намози инсоннинг содир этган ёмонликларига каффорат бўлади. Витр эса бу ўринда, бандаларнинг хоҳиш-истакларини тўлиқ қондирувчи неъмат ва уларнинг бошпана топадиган масканидир. Неъматни тўлиқ қўлга киритгандан кейин (яъни, витр намозини адо этиб бўлгандан сўнг) уйқуга кетиш, уни (витрни) туннинг охирги қисмига кечиктиришдан афзалдир. Агар витр намози туннинг аввалида ўқилса, банданинг нафси унинг уйқусида (витр намозини ўқиб) қўлига киритган неъмат ва бошпанаси билан Аллоҳнинг ҳузурига кўтарилади. Шунинг учун ҳам Расулуллоҳ (соллаллоҳу алайҳи ва саллам) умматларига витрни ўқимасдан туриб, ухламасликни васият қилдилар. Абу Бакр (розияллоҳу анҳу) ётишдан илгари витр намозини адо этар эдилар.\nРасулуллоҳ (соллаллоҳу алайҳи ва саллам) Абу Бакр (розияллоҳу анҳу)дан: «Қачон витрни ўқийсиз, эй Абу Бакр?» деб сўрадилар. Абу Бакр: «Туннинг аввалида», деб жавоб бердилар. Расулуллоҳ (соллаллоҳу алайҳи ва саллам): «Мулоҳазалилик ва эҳтиёткорлик билан олибсиз (адо этибсиз)!» дедилар. Умар (розияллоҳу анҳу) дан ҳам: «Қачон витрни ўқийсиз?» деб сўрадилар. Умар (розияллоҳу анҳу): «Туннинг сўнгги қисмида», деб жавоб қилдилар. Шунда Расулуллоҳ (соллаллоҳу алайҳи ва саллам): «Куч билан олибсиз (адо этибсиз)», дедилар.\nАбу Бакр (розияллоҳу анҳу) витр намозининг моҳиятини англаб етдилар, шунинг учун ҳам: «Ўлжамни ғанимат биламан ва нафлларни эҳтиёт қиламан», дедилар. Бунинг маъноси шуки, витр вақтида Аллоҳнинг неъматлари, ўлжалари сочилиб ётади. Абу Бакр (розияллоҳу анҳу) эса (витрни адо этиб) уларни тезроқ йиғиб олишга ҳаракат қиладилар. Туннинг қолган қисмини эса нафл ибодатлари билан ўтказадилар. Умар (розияллоҳу анҳу) эса туннинг сўнгги қисмини витр намози учун танладилар. Зеро, бу вақтда Аллоҳ таоло дунё осмонига тушади, бандаларига назар солиб, уларнинг нидоларига қулоқ тутади. Бу вақтда Арш ларзага келиб, фаришталар ҳаракатга тушадилар. Улар Раббиларининг бандалар осмонига тушаётганини, уларнинг нидоларига эътиборини кузатиб турадилар. Аллоҳ таоло бандаларига икки вақтни белгилаб берган. Бири – ҳар йили ҳаж мавсумидаги тўққизинчи зулҳижжа куни. Иккинчиси – ҳар кеча хуфтон намозидан кейин ўқиладиган намознинг витр ракатидир (яъни, витр намозининг учинчи ракати). Бу ракат витр (тоқ) бўлгани учун унда Аллоҳнинг аломатлари бор, инчунун, Аллоҳ таоло уни бошқа амаллардан афзал қилди.\nҲаж вақтидаги муборак вақт ҳақидаги хабар Қуръонда келган, витр ҳақида эса Расулуллоҳ (соллаллоҳу алайҳи ва саллам) хабар бердилар. Витр вақти авлиё ва асфиё (мухлис) бандаларга маърифат ҳадялари ҳозирланган, омма мусулмонлари раҳматга ғарқ бўладиган вақтдир. Банда бу онларда Раббисининг ҳузурида туриб, қунут дуосида Унга ўз ҳожатларини кўтаради (баён қилади), кундузи қилган нуқсонли ибодатлари, хато ва камчиликлари учун кечирим сўрайди, Аллоҳга хокисорлик, хушуъ ила илтижо қилиб, ўзи дучор бўлган хатар ва даҳшатлардан паноҳ тилайди. Банданинг Аллоҳга айтаётган ҳамду санолари, Парвардигорининг неъмат ва марҳаматлари зикри, Унга тавба ва истиғфорлари бу онларда Раббул Иззага етиб боради. Банда ўз дуосини мустажоб бўладиган сўз, яъни “омин” билан муҳрлайди. Расулуллоҳ (соллаллоҳу алайҳи ва саллам): «У (омин) мактуб устидаги муҳрга ўхшайди. Банда дуосини “омин” билан муҳрласа, дуо турли бало-офатлардан ўраб ҳимоя қилинган ҳолда Аллоҳнинг ҳузурига кўтарилади ва албатта мустажоб бўлади», деганлар. Зеро, Аллоҳ таоло Муҳаммад (соллаллоҳу алайҳи ва саллам) умматини бу борада жуда сийлаган: «Менга дуо қилингиз, Мен сизлар учун (дуоларингизни) ижобат қилай (Ғофир, 60). Аллоҳ таоло мусулмон умматига муҳр сўзи «омин»ни берган, у билан бу умматнинг дуолари муҳрланган ҳолда кўтарилади. Муҳрланган дуони ҳеч қандай махлуқ очиб кўра олмайди. Бу умматнинг ичида ношукури, бевафоси, ҳалол ва ҳаромни аралаштириб юрувчиси, Аллоҳнинг амрларига лоқайдлари бор. Агарда уларга “омин” берилмаганда эди, уларнинг дуолари Аллоҳ ҳузурига кўтарилиш асносида фаришталарга намоён бўлиб, улар бу дуо кимники эканлигини билиб, агар у ношуд банда бўлса, унинг дуосига путур етказишлари мумкин бўлар эди. Шунинг учун ҳам Расулуллоҳ (соллаллоҳу алайҳи ва саллам) дедилар: «Осмон эшикларида бир парда бўлиб, у ерда мутакаббир, ҳасадгўй ва ғийбатчи бандаларнинг амаллари қайтарилади». Яна бир ҳадисларида Расулуллоҳ (соллаллоҳу алайҳи ва саллам) дедилар: «Банда гуноҳ қилиб бўлиб: “Эй Раббим, мени афв эт!” дейди. Фаришталар эса: “Эй Раббимиз, у бунга муносиб эмас”, дейдилар. Шунда, Аллоҳ таоло: “Аммо Мен уни кечиришга муносибман”, дейди».\nБанданинг дуоси унинг ушбу дуога сарфлаган қалб қуввати миқдорида кўтарилади. Дуолар борки, қуёш каби порлаб чиқади, дуолар борки, ой каби хиралашиб чиқади, дуолар борки, юлдузлар каби милтиллаб чиқади. Зеро, дуолардаги тафовут улар чиқадиган махраж-манбаларига бориб тақалади.\nРасулуллоҳ (соллаллоҳу алайҳи ва саллам) дедилар: «Дарҳақиқат, қалблар ҳушёр, огоҳ бўлади. Баъзи қалблар эса огоҳроқ бўлади. Агар сизлар Аллоҳ таолога дуо қилсангиз, албатта, ижобат бўлишига қатъий ишонч билан дуо қилингиз, зеро, Аллоҳ таоло ғофил қалб сиртидан чиққан дуони мустажоб этмайди».\nБир банда тилида сўзларни териб дуо қилади, лекин бу сўзларида куч йўқ, у дилида Раббисидан яхшиликни истайди, лекин ўзи бу яхшилик қандай эканини билмайди, бу ҳожати учун Парвардигор ҳузурида хокисор ҳолда тиланмайди, тилида айтаётган дуоси шамолга совурилгандек бекор бўлади. У худди ақли кирмаган ёш бола каби сўзлайди. Одамлар ичида ҳам ёш боланинг сўзлари қийматсиздир. Аммо сўровчи яхшилик етишини умид қилиб дуо қилса, Аллоҳ Карим унинг истаги хайрли эканини билгач, унга шу дуосининг ажрини ато этади. Лекин бу дуо қунт, ҳафсала ва иштиёқ билан чиқмагани учун у мустажоб бўлишдан йироқ.\nАгар банда дуосини қунт ва ихлос билан қилганида эди, у албатта гуноҳ ва маъсиятлардан, дунёга ҳирс қўйишдан, беҳуда ишлардан, Аллоҳнинг амрлари, қиёмат куни ҳисоб-китоби, ваъд ва ваъидларига беэътибор бўлишдан ўзини йироқ қилар эди. Аммо банда Раббисидан бу дунёда (унинг амрларига итоат этмай) қочиб юрган маҳалда Унга дуо қилса, бу бандага нафрат вожиб бўлади, зеро, у Парвардигорининг устидан кулаётган бадбахт суратидадир.\nКимнинг елкаси жирканч амалларни кўп қилиб, унинг оғирлигидан эгилиб қолса, ифлослик унинг қони ва гўштига сингиб кетади. Бу банда одамларнинг тилидан баъзи дуоларни эшитиб олиб, Тангридан хокисорлик билан эмас, инъом олиш илинжида дуо қилади. Унинг сўзлари тилидан чиққани билан, нима сўраётганини ўзи ҳам билмайди. Агар у тилшунос бўлганида ҳам, сўзларнинг маъносини тушуниб етиши мумкин, аммо уларнинг моҳият ва мағзи, манбаси, айтиладиган жой ва вақтини англаб етишдан бенасибдир. Бундай инсон ҳақиқий нодондир, моҳияти жиҳатидан эса кўрдир. У дуосида ҳафсала, қунт кўрсатмаса ҳам, унинг юзаки дуоси ижобат бўлади (яъни ажр олади), лекин (дуоси) мустажоб бўлмайди. Зеро, ижобат мўминлар учун, мустажоблик эса (дуоларида) қунтли, ғайратли, иштиёқли, хокисор, итоаткор, ихлосли бандалар учундир. Аллоҳ таоло саховатли, меҳрибон Зот бўлгани учун барча бандаларига лутф кўрсатади. Аллоҳ ўзига чўзилган қўлни бўш қайтаришга ҳаё қилиб, бу бандага (яхшилик тилагани учун) ажр ёзади. Мана шу нарса “ижобат”дир, “мустажоб” эмас.\nАбдураҳмон ибн Ғаним ривояти: «Кунлардан бир кун Муоз ибн Жабал (розияллоҳу анҳу) ҳузурида ўтирган эдик. Бир пайт Муоз (розияллоҳу анҳу) мен ҳеч қачон эшитмаган бир дуони ўқиди. Шунда мен унга: “Эй, Абу Абдураҳмон (яъни, Муоз (розияллоҳу анҳу)) Аллоҳ сенга раҳм қилсин, менга ушбу дуоингни ўргатсанг!” дедим. У эса: “Агар шу нарсада сенга яхшилик бўлганида эди, ўргатган бўлар эдим”, – деди. Мен: “Субҳаналлоҳ, нима учун энди менга (бу дуодан) яхшилик йўқ экан?” дедим. Муоз (розияллоҳу анҳу): “Чунки Расулуллоҳ (соллаллоҳу алайҳи ва саллам) ҳеч бир инсон айта олмайдиган узун, ажойиб, гўзал бир дуони ўқир эдилар. Бир куни мен улардан ушбу дуони ўргатишларини сўраган эдим. Улар: “Агар шу нарсада сенга яхшилик бўлганида эди, сенга ўргатган бўлар эдим”, дедилар. Шунда мен: “Субҳаналлоҳ, эй Расулуллоҳ, нима унун энди менга (бу дуодан) яхшилик йўқ экан?” дедим. Расулуллоҳ (соллаллоҳу алайҳи ва саллам): “Энг афзал дуо, қалбдан қунт ва иштиёқ билан чиққан дуодир. Бундай дуо эшитилади ва мустажоб бўлади, гарчи у қисқа бўлса ҳам”, дедилар». Аллоҳ таолонинг: «Мен сизлар учун (дуоларингизни) ижобат қилай» (Ғофир, 60) деганида, бу билан «лаббай, мана Мен рўпарангдаман, олдингдаман» дейиши назарда тутилган. Зеро, Расулуллоҳ (соллаллоҳу алайҳи ва саллам)нинг ушбу ҳадислари ҳам шунга далолат қилади: «Агар банда “Эй Раббим!” деса, Аллоҳ таоло унга “Лаббай бандам”, дейди». Аммо истижобат (мустажоб бўлиш) ҳақида эса, Аллоҳ таоло айтган: «Менга дуо қилингиз, Мен сизлар учун (дуоларингизни) ижобат қилай» (Ғофир, 60). Кейин бошқа оятда кимга мустажоб қилишини ҳам баён қилган: «У (Аллоҳ) имон келтирган ва яхши амаллар қилган зотларнинг дуоларини ижобат қилур» (Шўро, 26).\nДуо қилишнинг ҳам ўз тартиби ва одоби бор. Одобли иш албатта, самара беради. Ҳар бир тартибнинг эса ўз кўрки бор. Дуо Аллоҳнинг мадҳи билан бошланади, сўнгра Унга санолар ўқилади, покланади, кейин эса Унга ҳамдлар айтилиб, хайр-саховати, олижаноблиги, моҳир синоатлари зикр қилинади. Банда ўз гуноҳларини эътироф этиб, уларга тавба-тазарру қилади, мағфират сўрайди, истиғфорлар айтади, Аллоҳдан паноҳ сўрайди ҳамда дуосини “омин” билан муҳрлаб якунлайди. Валлоҳу аълам ва аҳкам.\nСадақани тиланчининг қўлига тутқазишнинг ҳикмати


Қурилиш вазирлиги пудрат ташкилотларининг янги рейтинг тизими ҳақида маълумот берди — LifeUz\nҚурилиш вазирлиги пудрат ташкилотларининг янги рейтинг тизими ҳақида маълумот берди\nҚурилиш вазирлиги мутахассиси Алижон Алимуҳаммедов қурилиш-пудрат ташкилотларининг янги электрон рейтинги ҳақида маълумот берди. Бу ҳақда у вазирликнинг янги лойиҳаларга бағишланган тадбирида тақдимот қилган, дея хабар берди «Дарё» мухбири.\nҚурилиш ишлари ҳажмлари ва объектлари бўйича табақалаштириладиган рейтинг тизими пудрат ташкилотлари даражаси, бозорини кўтариш ва ривожлантириш воситаси бўлиб хизмат қилиши белгиланган. Мутахассис томонидан мукаммал аналитика тизими сифатида эътироф этилган рейтинг биринчи босқичда 30 та (2020 йил июндан), иккинчи босқичда 64 та (2021 йилдан) кўрсаткич асосида 6 та критерийга қараб, чиққан натижада пудрат ташкилотининг ҳолатидан келиб чиқиб балл беради. Яъни қандай ишлар бажарган, қанча ишчиси бор, уларнинг неча нафари сертификатланган мутахассислар экани, қанча техникаси борлиги ва бажарган ишларининг сифати каби тамойиллар асосида пудратчи танланади.\nТизимдаги баҳо биринчи босқич тендер ҳужжатлаштиришининг квалификацион-техник пакетиданоқ пудратчига рад жавобининг берилишига имконият яратиш орқали жараённи соддалаштиради. Натижада тендерлар тезлашади ва бир босқичли тендер шаклида кечади. Яъни фақатгина битта тижорий пакет бўлади.\nЯнги тендер тизими вақтни 2 баравар, амалиётларни 1/3, ҳужжатларни 14 тадан 6 тага қисқартиради. Ҳафтада 7 кун 24 соат онлайн тарзда кириш мумкин. Тизим оферентларга ўзларидаги энг яхши нархни белгилашни тақозо этади.\nҲужжатларни текширишда тендер комиссияси баҳолаш вақтида турлича баҳо чиқаришади, у баллар эса ўртачасини олган ҳолда қўйилади. Лекин математика бундай ишламайди, ҳаммамиз биламиз, иккига иккини қўшса тўрт, беш ҳам уч ҳам бўлиши мумкин эмас. Шундай ҳолатларда ўртача баҳо мисолдаги каби тўрт эмас, уч ёки беш чиқиб қолган. Бунда тендер комиссиясининг дисквалификация қилиш ваколати бўлган ҳолда ҳужжатларни текшириб, мувофиқ эмаслигини белгилаб, ҳаққоний ёки ҳаққоний эмас, деб топилиб чиқариб юборган ҳолатлари бўлади. Мана шундай вазиятларда биз рейтинг орқали инсон омилини бартараф қилишга эришяпмиз.\nҚурилиш вазирлиги мутахассиси Алижон Алимуҳаммедов\nТизим максимал даражада самарали нархни аниқлаштириш имконини бериши қайд этилди. Чунки рейтинг туфайли пудратчилар ҳужжатлаштиришнинг биринчи квалификацион-техник пакетиданоқ ўйин бўлмаслиги ва ўз балларини таклифи билан ўзига бирор устунлик ёки рақобатбардошликдаги устунликни олиб чиқиб кета олишини баҳолай олган ҳолда қанчалик паст нархда бериш имкони бўлса, шунча паст нархда беради. Айни дамда мазкур тизим ишламаётгани таъкидланди.\nМавзуга доир: Қурилиш соҳасида АКТни ривожлантириш маркази тузилмаси тасдиқланди\nЯнги рейтинг тизимида эса барча босқичларда ҳар бир қадам шаффофликни таъминлаган ҳолда рўйхатдан ўтказилиб, текширилиб борилади. Юқоридаги ҳеч бир муаммо айни тизимда бўлмаслиги айтилди. Мониторинг, текширувлардаги соддалик, бюрократик тўсиқларнинг йўқ қилиниши, иштирокчиларга тенг муносабат, онлайн тартибда инсон омили олиб ташланади.\nТендер тартибининг таркибидан фақатгина буюртмачи, оферент ва тендер комиссияси жой олади. Буюртмачи ҳамда комиссия ваколатлари қисқарган ҳолда оферент қулай тартибда ишлайди. Йиғилиш фақат иккинчи, яъни тижорат пакети бўйича ташкил этилади, ҳужжатлаштириш жараёнида атиги 6 та ҳужжат топширилади. Биринчи пакет ўрнида рейтинг тизими балл беради, шу билан биринчи пакетдаги 2 та банд тижорий пакетга ўтказилади.\nРейтинг тизимидаги олган баҳоларига қараб пудратчи ташкилотлар А,B,C,D,E ишончлилик синфларига бўлиб чиқилади. Рейтинг Давлат солиқ қўмитаси, Давлат статистика қўмитаси, Бандлик ва меҳнат муносабатлари вазирлиги ҳамда Қурилиш вазирлигининг тизимидаги маълумотларига асосан шакллантирилади.\nСкриншот: Қурилиш вазирлиги\nҒолибни аниқлашда тизим автоматик тарзда пудрат ташкилотларининг миллий рейтингидан ва тижорий таклифдан балларни олади. Умумий балл тендер комиссияси баҳоларининг вазн улуши асосида аниқланади. Баллар суммалаштирилади ва энг юқори балл олган оферент ғолиб, деб топилади.\nЭслатиб ўтамиз, аввалроқ Ўзбекистонда 1 июлдан лойиҳа-қидирув, 1 сентябрдан эса қурилиш-пудрат ташкилотларининг электрон рейтинги жорий этилиши маълум қилинган эди.


Асад Асил. Гўзалликка ошуфта кўнгил (2008) - www.ziyouz.uz\nБош саҳифа МатбуотҲозирги давр матбуотиАсад Асил. Гўзалликка ошуфта кўнгил (2008)\nШоир ва журналист Азим Суюннинг ажойиб ташкилотчилик қобилияти, ҳақиқатнинг юзига тик боқиши, айниқса табиат гўзалликлари ошуфтаси эканлиги ҳақида кўп эшитган эдим. Аммо яқиндан танишувимиз 1999 йилнинг баҳорида бўлди. Сўлим Бўстонлиқ туманидаги улкан тоғлар бағрида табиатга нисбатан содир этилган бир шафқатсизлик ҳақида очиқ-ойдин ёзиб, матбуотда ёритолмай, сарсон эдим.\nАзим Суюн “Ўзбекистон овози”га бош муҳаррир бўлибди, учрашиб кўрайин-чи, деган хаёл билан қабулхонага кириб бордим. Азимжон очиқ чеҳра билан кутиб олиб, дардимни тинглагач, муовини Салим Ашурга рўпара қилди:\n— Бу тоғлик йигит табиатнинг ҳақиқий жонкуярларидан, мақоласини кўриб чиқиб, имкон қадар яқин кунларга режалаштиринглар!\nСалимжон ҳам пайсалга солмай, мақолани деярли ўзгаришсиз 1999 йил 6 апрель сонида чоп эттирди. Табиат кушандаларига кўпдан бери бунақа зарба берилмаган экан, шекилли, пастдан тепагача зир югуриб қолдилар. Тирноқ остидан кир қидирувчилар ҳам топила қолди. Бу ҳолатдан ташвишланиб, яна Азим Суюнга учрашдим.\n— Далилларингиз етарли, гувоҳларингиз тирик. Ҳақиқатни ёзгансиз, ҳаммамиз сизни ҳимоя қиламиз, — деди Азимжон қатъий. – Текширувчилар билан бирга юринг-да, бор гапни яна ўрганиб келинг, керак бўлса бу мавзуга яна қайтамиз!..\nХудди шундай бўлди: комиссия билан бирга Пском бағридаги Урунгач тоғларига бориб, рўй берган воқеаларни яна бир бор исботлаб келдик. Натижада “Ўзбекистон овози”нинг 1999 йил 1 июнь сонида “Меҳмон овчилар” сарлавҳали яна бир танқидий мақола чиқди. Азимжоннинг дадиллиги туфайли ҳақиқат учун бўлган “кураш”да биз ҳақ бўлиб чиқдик. Шундан кейин ҳам Бўстонлиқ табиатини асраш мавзусида қатор чиқишлар бўлди. Уларда ҳам, албатта, ўзига яраша муаммолар кўтарилган эди.\n– Шу жойларни бориб, тоғу тошларни кезиб, бор ҳақиқатни мен ҳам ўз кўзим билан кўрсам девдим, – таклиф киритиб қолди бир кун Азимжон.\n– Сиз ўйлаганчалик осон эмас, йўллар жуда хатарли, – эҳтиёткорлик қилдим мен.\n– Бу ёғидан ташвишланманг, тоғу тошлар фарзандимиз, бақувват техника топилса, бас.\nШундай қилиб, Ўгам-Чотқол Давлат табиат миллий боғи нозирлари бошлиғи Абдураҳмон Ғойибов, Азим Суюн ва мен Чотқолнинг энг баланд чўққилари бўлмиш “Қоронғи тўқай” сари жўнадик. Тикка ўру қирлардан иборат йўллар, тезкор сойлар даҳшатли кўринар эди. Аммо Азимжон бу оғир сафарнинг бошидан охиригача сираям пинагини бузмади. Хуллас у: “биз ҳам тоғликлармиз” деб бежиз айтмаган экан.\nТоғдан тушиб, Ғазалкент шаҳрига яқинлашар эканмиз:\n– Анови тоғлар этагидаги бизнинг қишлоққаям кириб ўтмайсизми, – таклиф қилдим мен.\n– Ахир бу маконда Сирожиддин Сидқий Хондайлиқий ҳазратлари туғилиб ўсган-ку! Ул зот қишлоғини албатта зиёрат қилиш керак!\nШундай қилиб, қишлоғимизнинг энг диққатга сазовор жойлари: Сидқий ҳазратлари туғилиб ўсган ёнғоқзорли ҳовли-жой, азим чинорлар, қадимий аждодларимиз яшаган Қўрғонтепа ва ундаги ер ости нажот йўлаги, етти авлиё ўтган манзилларни бирма-бир зиёрат қилгач, шоир бизнинг хонадон меҳмони бўлди. Бир озлик ҳордиқдан сўнг оралиқдаги сой бўйига ўтдик. Жўрғадан шовуллаб оқаётган сувга юз-қўлларини чайиб олган Азимжон бирдан жиддийлашди:\n– Ҳозиргина ичган чойимиз мана шу сувданми?!\n– Ҳа, албатта. Бу жилға тоғ булоқларидан оқиб келади…\n– Кўрдим булоқларингизнинг аҳволини! – меҳмоннинг авзойи бутунлай ўзгара бошлади. –Ичавериб, ўрганиб кетгансизлар-да, ҳайвонлар гўнги, яна алланима балоларнинг сувдаги мазасини сезмайсизлар ҳам. Сиз қишлоқ оқсоқолисиз, тоғдаги шу булоқларни қувурларга “қамаб”, қишлоққа ичимлик суви келтириш чораларини кўрсангиз бўлмайдими?\n– Анча йилдан бери шунинг ҳаракатидамиз, аммо шароитни кўрдингиз: чангалзорлар, қоятошлару тик қияликларни ёриб, беш-олти чақиримга ариқ кавлаш керак. Бунинг устига бир-икки эмас, бир неча ташкилоту ва яна қандайдир раҳбарларнинг розилигини ҳам олиш керакмиш…\nАзимжон икки тиззасига кафтларини шарақлатиб урганча ўрнидан қўзғалди:\n– Ана шунақа машмашаларни ҳал этиш учун оқсоқоллик курсисида ўтирибсиз-да! Қишлоқ аҳлини ҳашарга бошланг. Хондайлиқда қанча хонадон бор?\n– Бир ярим мингга яқин…\n– Ҳар бир оиладан биттадан забардаст йигит ёки ишга яроқлилар чиққан тақдирда ҳам бир ярим минг одам! Бу ҳазилакам кучми? Уларга бош бўлиб қишлоққа зилол сув олиб келсангиз, қурган гузарингиз, таъмирлаган йўл-кўприкларингиз биргина бу савоб олдида ўтаверсин! Сув келтиришга тўғаноқ бўлаётган ташкилот ва раҳбарлар билан гаплашишни менга қўйиб беринг!\nЎйлаб қарасам, умрида илк бора қишлоғимизга ташриф буюрган бегона бир инсон шунчалар куйиб-пишяптию, мен бўлсам…\n– Ростдан ҳам бу ишга бош қўшасизми?\n– Вой оқсоқол-эй, бу ишдан бўйин товлаб бўларканми? Эшигимиз сиз кабилар учун ҳамиша очиқ!.. Хуллас, кейинги гал сув жўмрагидан оқаётган зилол булоқ сувидан чой ичамиз, деган умиддаман.\n– Насиб қилса, албатта шундай бўлади!..\nБу келишувдан сўнг уч йил давомида фаоллар билан қишин-ёзин тиним билмадик. Юзлаб ҳашарлар уюштирдик. Бу ишларда Азимжон ҳам четда турмади. Қачон борсам бош муҳаррир мени хуш кайфиятда кутиб олар, керакли ташкилот раҳбарларига куюнчаклик билан қўнғироқлар қиларди. Гўё ўз уйига сув олиб келаётгандай…\nҚишлоғимиз аҳли қоятошлар остидан отилиб чиқувчи шифобахш ва зилол булоқлар сувидан ичаётганига икки йилдан ошди. Жўмракларимиздан сув оқа бошлаган дастлабки кунлардаёқ қишлоғимиз учун азиз ва қадрдон бўлиб қолган шоирни кўп бор зилол булоқлар сувидан чой ичишга таклиф қилдик. Бизларнинг-ку, ишимиз битди. Лекин Азимжон меҳмондорчилик учун вақт топа олмай юрибди.\n«Тошкент ҳақиқати» газетаси,\n2008 йил 27 февраль сони.\n← Аввалги Аввалги Асад Асил. Бўстонлиқ номига муносибми? (2002)\nКейинги → Кейинги: Асад Асил. Жонзотлар меҳрга муҳтож (2007)


22 та туман шоли авлодли уруғчилик етиштиришга ихтисослаштирилади — Review.uz\n22 та туман шоли авлодли уруғчилик етиштиришга ихтисослаштирилади\nШоличилик кластерлари ёки шоли экишга рухсат этилган минтақаларда шоли етиштирувчи фермер хўжаликлари базасида элита уруғчилик хўжаликлари ташкил этилади.\n“Шоли етиштиришни янада ривожлантириш чора-тадбирлари тўғрисида”ги Президент қарори (ПҚ–4973-сон, 02.02.2021 й.) қабул қилинди.\nҚарорга мувофиқ, шоличилик кластерлари ёки шоли экишга рухсат этилган минтақаларда шоли етиштирувчи фермер хўжаликлари базасида элита уруғчилик хўжаликлари ташкил этилади.\nШунга кўра, республика бўйича жами 22 та туман шоли авлодли уруғчилик етиштиришга ихтисослаштирилиб, уларда 17 452 гектар шоли майдони ташкил этилади.\n2021 йил 1 июндан уруғлик шолига мувофиқлик сертификатини бериш, белгиланган тартибда аккредитациядан ўтказилган юридик шахслар томонидан ҳам амалга оширилади.\nШунингдек, Уруғчилик хўжаликларида навбатлаб экиш тизими йўлга қўйилади. Бунда, бир далада 2 йилдан ортиқ шоли етиштирилишига йўл қўймаслик бўйича илмий асосланган алмашлаб экиш тизими жорий қилинади.\n2021 йилда жами шоли майдонларининг камида 20 фоизида кўчатлаб экиш, камида 50 фоизида лазер ускунаси ёрдамида ер текислаш тизими жорий этилиб, камида 30 фоизида шоли замонавий уруғ сеялкалари орқали экилади.\n2021 йил 31 декабрга қадар шоли етиштиришда шолини замонавий уруғ сеялкалари ҳамда кўчатлаб экиш ускуналарини сотиб олган қишлоқ хўжалиги ишлаб чиқарувчиларга сотиб олинган уруғ сеялкалари ва кўчатлаб экиш ускуналари қийматининг 20 фоизигача Давлат бюджетидан қоплаб берилади.\nҚарор билан шунингдек, Қорақалпоғистон Республикаси ва вилоятларда 2021 йил ҳосили учун шоли етиштириш прогноз кўрсаткичлари тасдиқланди. Шунга кўра, жорий йилда республика бўйича 129 357 гектар майдонда шоли етиштириш назарда тутилган.\nБундан ташқари, Қорақалпоғистон Республикасида Тошкент давлат аграр университетининг Нукус филиали ҳамда Вьетнам аграр университети билан биргаликда шоличилик йўналишида қўшма факультет ташкил қилинади.


Улар ўқитувчилар, медиклар, маданият арбоблари, артистлар. Менимча Ўзбекистонда пахтакорликдан фермерларнинг ҳам ҳеч бир манфаати йўқ.\nБу қарамликни ҳис қилиш учун мен бугун пахта теримчиси терисида бўлишга уриниб кўрдим. Савол – нима учун мен пахта теришим керак?\nПахтага бормаслик учун, сабаблар анча кўп: аввало мамлакат конституциясининг 37 моддасига мувофиқ, мажбурий меҳнат тақиқланади. Ва бу тақиқ Ўзбекистон Республикаси меҳнат кодексининг еттинчи моддаси билан мустаҳкамланган.\nДемак, бошқа бир одамнинг ёки бошлиқнинг буйруғи билан индамасдан қулликка бош эгиш ҳам жиноятнинг бир қисмидир. Бироқ у шунчаки оддий одам эмас, айнан бош вазир, ёки ҳатто президентнинг ўзи бўлса-ю, кўп миллионли аҳоли бунга мажбур қилинаётган бўлсачи?\nАгар ўша қонунларни ёзганларнинг ўзлари, прокурор, милиция, махсус хизматлар ва армия сенинг пахта теришинг учун сафарбар қилинган бўлса – қўлингдан нима келади?\nПахта термаслигимиз учун бошқа сабаб – бу ҳақ тўланмайдиган меҳнат. Бундан ташқари теримчилар йўлкира, иш кийими, яшаш ҳаражатларини ёнларидан тўлашлари керак. Агар кимдир пахтага боришни истамаса бунинг учун ҳам у озмунча пул тўламайди, ҳатто агар у касал бўлса ҳам.\nУчинчидан, бу меҳнат элементар ҳавфсизлик чоралари кўрилмаслигидан одамлар ҳаёти ва соғлиғига жиддий хатар туғдиради.\nБиз ҳар мавсумда одамларнинг ўлгани ёки майиб бўлганига оид ўнлаб ҳолатларни биламиз. Масалан, сўнгги шундай ҳодиса 20 октябр куни Олтинкўл туманида содир бўлди.\n«Озодлик» радиосининг билдиришича, тунда учта арава ортган тракторга Нексия келиб урилган. Бир одам ҳалок бўлган иккитаси оғир тан жароҳати олган. Автомобил эгаси қоронғи бўлгани учун тракторни кўрмаган, чунки шунчаки тракторнинг чироқлари ишламаган.\nБу бошланиб улгурмаган мавсумдаги тўртинчи шундай ҳолатдир. 17 сентябр куни Қашқадарё вилоятида ЗИЛ автомобили билан автоҳалокат юз берган, у пахтага коллеж талабаларини элтаётган бўлган. 39 ўқувчининг 29 нафари шифохонага ётқизилган. Шунчаки уларни пахтага юк машиналарида олиб боришади.\nУчинчи авария ҳолати 14 сентябр куни Сирдарё туманининг Мирзаобод туманидаги теримчилар минган автоколонна билан содир бўлган. Бир қанча теримчилар, жумладан ҳайдовчи турли тан жароҳатлари олишган.\nЎша куни бошқа бир автоколонна милициядан қочаётган одамни уриб юборган. У оддий мардикор бўлган, бу вақтда унинг нима учун милициядан қочгани бизга номаълум.\nВа бу фақатгина пахта терими мавсумида йўлларда содир бўлган воқеалар.\nҲали заҳарли дорилар билан дефолиация қилинаётган, одамлар антисанитария шароитларида сув ичаётган, овқатланаётган далаларда нима аҳвол, улар оғир меҳнатдан кейин уҳлайдиган жойларидачи?\n13-сентябр туни икки қаватли кроватларда ҳамширалар ухлаётган Жиззах вилоятининг Зарбдор тумани баракида, кроватларнинг эскилигидан устки қаватдагилари пасткилари устига ағдарилиб кетган.\n12 одам шу қадар жиддий шикастланганки, уларни зудлик билан Жиззах шаҳар шифохонасига олиб боришган. Аёллардан бири, Сохиба Исмоилова, айниқса жиддий жароҳатланган – унинг умуртқаси синган, ўша куниёқ унга жарроҳлик амалиёти қўлланган.\nЎзбекистон ҳукумати бундай фожеаларга эътибор бермайди. Дарвоқе, бош вазир Мирзиёев 4-сентябр куни селектор кенгашида гўёки қурбонлар бўлишидан фол очган эди.\nУ вилоятларга барча вазирларни жўнатаркан, изидан ҳазил аралаш ким руҳсатсиз қайтадиган бўлса ҳаётдан маҳрум бўлишини айтиб таҳдид қилди.\n“Менга пахтада қаҳрамонларча ҳалок бўлганлар шарафи керак эмас” деди у. Умуман, кенгаш иштирокчилари бундан ҳафа бўлишмади, таҳдидни ҳазилга йўйиб, иноқлик билан кулишди.\nАфтидан улар, пахтада вазир эмас, балки уларга қарам теримчилар ёки ўша 14 октябр куни милициядан қочаётиб автоколонна тагида ҳалок бўлган мардикор шарафсиз ҳалок бўлишини билишган.\nЯхши тилаклар билан!\ndata-title="Нима учун мен пахта теришим керак?" data-description="Улар ўқитувчилар, медиклар, маданият арбоблари, артистлар. Менимча Ўзбекистонда пахтакорликдан фермерларнинг ҳам ҳеч бир манфаати йўқ. Бу қарамликни ҳис қилиш учун ..." data-image="https://eltuz.com/wp-content/uploads/2015/04/DSCF7694.jpg" data-url="https://eltuz.com/video/98/" data-services="facebook,odnoklassniki,twitter,telegram" data-counter="ig">\n“Бизларни Тошкентга чақирса, билингки, фақат МВД подвалига олиб келишади. “Эрк”ни батамом йўқ қилишни креслодаги қўтир эшшак укаси Зокир қўтирга ...\nНега Ўзбекистонда мажбурий меҳнатга барҳам берилгани ҳақидаги ҳисоботга ишониб бўлмайди?\nСентябрь келиб, Мустақиллик шарафига карнай-сурнай, мактабларда биринчи қўнғироқ, ўқиш бошланиши кетидан мамлакатда пахта терими бошланади. Нафақат фермерлар, балки ўқувчи, ...\nБобил инсоният тарихидаги энг қадимий, энг йирик шаҳарлардан биридир. Унинг тарихини кузатарканмиз, урбанистик марказларнинг узлуксизлигини ва давомийлигини кўрамиз. Бобил ...


"Вилоятдан келганлар Тошкент милицияси учун соғин сигирга айланган"\n14 май 2021, Тошкент вақти: 09:21\nЎзбекистон Инсон ҳуқуқлари ҳимоячилари альянси Ўзбекистон Ички ишлар вазирлигига мурожаат йўллаб, вазирликни Тошкентда вилоятдан келган ўзбек фуқароларининг таъмагир милиция ходимлари тарафидан таланишига чек қўйишга чақирди.\nЎзбекистон Инсон ҳуқуқлари ҳимоячилари альянси раҳбари Елена Урлаева Тошкентда вилоятдан келганларни милиция тўхтатиб, паспортини тортиб олиши ҳоллари сўнгги пайтларда кўпроқ кузатилаётганини айтади.\n- "Буюк ипак йўли" метро бекатида милиционерлар вилоятдан келганларни тўхтатиб, "рўйхатдан ўтмагансан", дея уларга қандайдир 223 - моддани пеш қилиб, паспортини тортиб оляпти. Ўз кўзим билан кўрдим. Суратга ҳам олдим. Улардан пул ундириш учун паспортини тортиб олаяпти. Ким ҳақ берган уларга Ўзбекистон фуқаросининг паспортини тортиб олишга? Ким ҳақ берган уларга Ўзбекистон фуқаросининг ҳаракатланиш ҳуқуқларини чеклашга? Ёнига бориб паспортини қайтариб беришни қайта-қайта талаб қилганимдан сўнг берди. Бу бедодликка чек қўймоқ керак, - дейди Урлаева.\nҲуқуқ ҳимоячиси вилоятдан келганларни талаётган милиционерлар устидан шикоят қилиб, Ўзбекистон Бош прокурори ва Ички ишлар вазирига ёзма шикоят билан мурожаат қилганини ҳам айтади.\n- Бу бўйича ўрганганимиз барча фактларни йиғиб, фотосуратлари билан Бош прокурор ва Ички ишлар вазирига шикоят хати жўнатдик. Хатда таъмагир милиция ходимларининг вилоятдан келганларни талашни бас қилишини талиб қилдик. Ҳали жавоб олганимиз йўқ, - дейди Урлаева.\nЎзбекистон Ички ишлар вазирлиги расмийларига кўра, вилоятдан Тошкентга келганлар уч кун ичида рўйхатдан ўтишлари керак. Акс ҳолда Ўзбекистон Маъмурий жавобгарлик тўғрисидаги кодекснинг 223 - моддаси асосида жаримага тортилади.\n-Текширади-да, ҳизмати-ку уни. Тошкентда рўйхатдан ўтмасдан юриш мумкин эмас. Тошкентга келган ҳар бир одам уч кун ичида рўйхатдан ўтиши керак, меҳмонхонаданми, таниш-билишларни уйиданми. Агар рўйхатдан ўтмаса бир минимал ойлик миқдорида жаримага тортилади, - деди Озодлик боғланган ИИВ расмийси.\nИнсон ҳуқуқлари ҳимоячилари альянси фаоли Шуҳрат Рустамов совет давридан сақланиб қолган прописка тартиби фуқароларнинг эркин ҳаракатланишини кафолатловчи мамлакат Конституциясига зид эканини айтади.\n- Рўйхатдан ўтиш оссон эмас. Хонадон эгалари ҳар кимни рўйхатга қўявермайди. Меҳмонхонадан рўйхатдан ўтиш қимматга тушади. Ўша учун ҳам юради улар, бечоралар уч-тўрт сўм топиш учун бир - икки ой юради шу ерда. Рўйхатдан ўтмай юрганлар эса милиция ходимларига текин даромад манбаидир. Истаганини ушлайди. "Қаердан келгансан?" -"фалон жойдан". "Вақтинчалик прописканг борми?" -"Йўқ". Чўнтагидан пулини олади. Порахўрликка очиқ канал бу. Вилоятдан келганлар соғин сигирга айланган, - дейди Шуҳрат Рустамов.\nҲар йили камида 1 миллион одам тирикчилик илинжида пойтахт Тошкентга иш излаб келиши тахмин қилинади. Вилоятлардаги ишсизлик бунга асосий сабабдир.\nПойтахтда вақтинча рўйхатдан ўтиш мураккаблиги боис кўплаб фуқаролар таъмагир милиция ходимлари қурбонига айланишади.